رەعد جەبار خەمیس: عێراق 10 ساڵی تر هیچ كەمایەتییەكی تێدا نامێنێت\n14/01/2016 2607 جار خوێندراوه‌ته‌وه\nیەكێك لەكەسایەتییە دیارەكانی سائیبەی مەندائی پێی وایە چارەنووسی هەموو كەمایەتییەكان لەعێراق لەبەردەم مەترسی گەورەدایە.\nرەعد جەبار خەمیس یەكێكە لەكەسایەتییە دیارەكانی سائیبەی مەندائی، رەنگە هیچ یەكێكیش لەكەسەایەتییەكانی ئەو كەمایەتییە بەقەد رەعد پۆست‌و پلەی جیاجیای نەبووبێت، ئەو بڕیاردەری ئەنجومەنی گشتی سائیبەی مەندائی‌و سەرۆكی ناوەندی توێژینەوەی مەندائی‌و جێگری سەرۆكی ئەنجومەنی كاروباری مەندائی‌و ئەندامی لیژنەی سیاسەتە باڵاكانی سائیبەی مەندائییە، هەروەها هەتا ساڵی 2012 نوێنەری سائیبەی مەندائی بووە لەسەرۆكایەتی كۆماری عێراق، بەر لەوە وەك نوێنەری كۆتای مەندائییەكان ببێتە ئەندامی ئەنجومەنی پارێزگای بەغدا.\nلەبارەی چارەنووسی سائیبەی مەندائی‌و بەشداریان لەپرۆسەی سیاسی‌و كاروبارە گرنگەكان، رەعد وەڵامی ئەم پرسیارانەی "نیقاش"ی دایەوە.\nنیقاش: چۆن لەناو كەمایەتییەكەی خۆتانەوە بۆ كورسی كۆتای ئەنجومەنی پارێزگای بەغدا پاڵێورایت؟\nرەعد جەبار: لەراستیدا ئێمە پێشوەختە لەنێو خۆماندا هەڵبژاردنی ئامادەسازی ئەنجام دەدەین بۆ دیاریكردنی پاڵێوراوەكان، بەهۆی ئەوەی براوەی ئەو هەڵبژاردنە بووم، بۆیە بۆ كورسی كۆتا پاڵێورام.\nنیقاش: دەتەوێ بڵێت ئێوە لەناو خۆتاندا بەشێوەیەكی دیموكراسی كاروبارەكان بەڕێوە دەبەن؟\nرەعد جەبار: سائیبەی مەندائی بەوە دەناسرێنەوە كە رێوشوێنی دیموكراسی دەگرنە بەر بۆ بەڕێوەبردنی كاروبارەكانیان، چونكە سێ سەرۆكایەتی لەناو سائیبەی مەندائیدا هەن كە بریتین لەئەنجومەنی رۆحانی‌و ئەنجومەنی گشتی تایفەو ئەنجومەنی كاروباری گشتی كە مێژووی دروستبوونیان دەگەڕێتەوە بۆ ساڵانی هەشتاكانی سەدەی رابردوو چین‌و توێژە جیاجیاكان تیایدا بەشدارن، ئەنجومەنی رۆحانی هەموو پیاوانی ئاینی لەخۆ دەگرێت‌و گرنگی بەكاروباری ئاینی دەدەن‌و سەرۆكی تایفەی سائیبەی مەندائی لەعێراق‌و جیهان (كەنزبرا شێخ ستار جەبار حلو) سەرۆكایەتی دەكات، ئەنجومەنی گشتیش لەنوێنەرانی عەشیرەتەكان پێكدێن كە لەهەڵبژاردنی راستەوخۆدا دەستنیشان دەكرێن‌و رۆڵی پەرلەمان دەگێڕێت لەنێو سائیبەكاندا، هەرچی ئەنجومەنی كاروباری گشتییە لەنێو ئەنجومەنی گشتییەوە ئەندامانی هەڵدەبژێردرێن‌و كاروباری رۆژانەی سائیبەی مەندائی بەڕێوە دەبەن.\nنیقاش: ئێوە حیزبی سیاسیتان نییە، چۆن كاروباری خۆتان رێكخستووە؟\nرەعد جەبار: هیچ رێكخراوو پارتێكی سیاسی تایبەت بەخۆمان نەبووە، بەڵام ئەندامانی ئەم تایفەیە چوونەتە ناو حیزبە چەپەكانەوە، بۆ ئەوەی لەنێو كێبڕكێی سیاسیشدا هیچ بۆشاییەك دروست نەبێت، سائیبەی مەندائی ئەنجومەنێكیان پێكهێناوە بەناوی "لیژنەی سیاسەتە باڵاكان" كە لە 9 بۆ 15 ئەندام پێك دێت‌و رۆڵی گێڕانی هەماهەنگییە لەدەرچوونی بڕیارە سیاسییەكاندا.\nنیقاش: سەركردە سیاسی‌و ئاینییەكانی تایفەكە هەماهەنگی لەنێوانیاندا هەیە؟\nرەعد جەبار: لەئاستێكی هەرە باڵادا هەماهەنگی دەكرێت، ئێمە نامانەوێت سەرۆك تایفەو سەركردە ئاینییەكان سەرقاڵ بن بەململانێی سیاسییەوە، بەڵكو ئەوان كاروباری ئاینی بەڕێوە دەبەن، بەڵام هەمانكات رۆڵی گەورەیان هەیە لەدیاریكردنی پاڵێوراوەكان‌و بڕیارە چارەنوسسازەكاندا.\nنیقاش: لەپاش ساڵی 2003 بەشداری مەندائییەكان چۆن بووە لەپرۆسەی سیاسیدا؟\nرەعد جەبار: ساڵی 2003 بەشداری ئەنجومەنی حوكممان نەكرد، بەڵام لەكۆمكاری نیشتیمانیدا بەشداربوین‌و دوای ئەوەش بۆ لیژنەی نوسینەوەی دەستور نوێنەری سائیبەی مەندائی بۆ یەكێك لەلیژنە لاوەكییەكان زیادكرا، لەهەڵبژاردنی پەرلەمانی ساڵی 2010 پاڵێوراومان هەبوو بۆ كورسی كۆتای پەرلەمان، چوار ساڵ دواتر پێنج پاڵێوراومان بۆ هەمان كورسی هەبوو، لەهەڵبژاردنی ئەنجومەنی پارێزگاكانیش كورسیەكمان بۆ زیادكرا‌و لە ساڵی 2009ەوە لەوێش نوێنەرایەتیمان هەیە.\nنیقاش: ئاستی بەشداری سیاسی خۆتان لەدامەزراوەكانی دەوڵەت چۆن هەڵدەسەنگێنن؟\nرەعد جەبار: لەراستیدا بەشداری ئێمە بەشدارییەكی رەمزییەو رۆڵ‌و كاریگەری نییە، نە وەزارەت‌و نە بەڕێوەبەرایەتی گشتیمان نەدراوەتێ، بەرزترین پۆست كە وەرمان گرتووە بەرێوەبەری گشتی ئەوقافی سائیبەی مەندائییە لەدیوانی وەقفی مەسیحی‌و ئێزدی‌و سائیبەی مەندائی، لەكاتێكدا ئێمە كۆنترین گروپی ئاینین لەعێراقدا.\nنیقاش: دیارترین داخوازییە سیاسییەكانی ئێوە چین؟\nرەعد جەبار: سائیبەی مەندائی ئومێدیان بەوەیە لەپرۆسەی سیاسیدا فەرامۆش‌و كەنارگیر نەكرێن‌و مافی دەستوری‌و یاسایی خۆیان پێبدرێت، بەڵام دابەشكردنی پۆستەكان لەنێوان هێزە سیاسییە سەرەكییەكاندا وایكردووە كەمایەتییەكان بخرێنە لاوەو هەموو شت بەدەستی شیعەو سوننەو كورد بێت، بەراستی ئێمە فەرامۆشكراوین‌و سادەترین مافی خۆمان پێ نادرێت‌و بەشێوەیەكی كارا بەشدار نین لەپرۆسەی سیاسیدا، بەبڕوای من پێدانی وەزارەتێكی خزمەتگوزاری بەسائیبەی مەندائی رێگەمان بۆ خۆش دەكات خزمەتی وڵات بكەین، هەرچی كورسی كۆتاكانە پێم وانییە هیچ شتێك لەبڕیاری سیاسی بگۆڕن.\nنیقاش: چۆن لەئایندەی مەندائییەكان دەڕوانی لەعێراقدا؟\nرەعد جەبار: بەر لەچەند ساڵێك بەگومان بووین لەوەی عێراق خاڵی دەبێت لەمەندائییەكان، بەڵام ئێستا ئەوەی دەیبینین وردە وردە عێراق هیچ كەمایەتییەكی تیا نامێنێت‌و لەماوەی دە ساڵی داهااتوودا هەموویان وڵات جێدەهێڵن، ئەگەر بەدیاریكراویش باسی مەندائییەكان بكەین، ئەوا تەنانەت سەركردە ئاینییەكانیشمان كەوتوونەتە بەر شاڵاوی كۆچ، ئەمەش وا دەكات ئەوانەی ماون خۆ ئامادە بكەن بۆ جێهێشتنی عێراق.


دیوانی سەرۆكایەتی هەرێمی كوردستان ڕوونكردنەوەیەك بڵاو دەكاتەوە\n:: PM:01:41:15/05/2019 \nدیوانی سەرۆكایەتی هەرێمی كوردستان ڕەتی دەكاتەوە گواستنەوەی ژمارەیەك فەرمانبەری سەرۆكایەتی هەرێم بۆ وەزارەتەكان بەهۆكاری سیاسی بووبێت، بەڵكو بڕیارەكە بۆ گۆڕانكاریكردنە لە میلاكی سەرۆكایەتی هەرێم كە زیادەیە.\nئەمڕۆ چوارشەم 15ـی ئایار، لە راگەیەنراوێكدا دیوانی سەرۆكایەتی هەرێمی كوردستان ئاشکرای دەکات، ئێمە ئەو دەنگۆیانە رەتدەكەینەوە كە گواستنەوەی ژمارەیەك فەرمانبەری سەرۆكایەتی هەرێم بۆ وەزارەتەكان بەهۆكاری سیاسی بووبێت، بەڵگو بڕیارەكە بۆ گۆڕانكاریكردنە لەمیلاكی سەرۆكایەتی هەرێم كە زیادەیە.\nزیاتر روون کراوەتەوە، گواستنەوەی راژەی ئەو فەرمانبەرانە بۆ ئەوەیە لە وەزارەت و دامەزراوەكانی تری حكوومەت سوود لە تواناكانیان وەربگیرێت نەك بابەتی سیاسی و بڕیاری گواستنەوەی راژەی ئەو فەرمانبەرانە لەچوارچێوەی رێكارێكی كارگێڕیدایەو بۆ رێكخستنەوەی هەیكەلیەتی سەرۆكایەتی هەرێم بووە نەك بابەتی سیاسی.\nسەرۆكایەتی هەرێم داواشی لە دەزگاكانی راگەیاندن كردووە رەچاوی بنەماكانی راستگۆیی بكەن لە بڵاوكردنەوەی هەواڵەكانیان.\nئەو ڕوونكردنەوەیە لە كاتێكە دوو ڕۆژی ڕابردوو لە بەشێك لە میدیاكان بڵاو كرایەوە ئەو فەرمانبەرانەی سەربەیەكێتین لە سەرۆكایەتی هەرێمی كوردستان گواستراونەتەوە بۆ وەزارەتەكان.


14:47 - 20 رەشەمه 2714\nبەپێی راپۆرتی مالپەڕی کوردستان میدیا، رۆژی دووشەممە رێکەوتی ٨ی رەشەمەی ١٣٩٣ی هەتاوی، لە درێژەی کوشتنی بەرچاوی هاووڵاتیان و کۆڵبەران لە ناوچەی سنووری کوردستان، کۆڵبەرێکی کورد خەڵکی مەریوان کە شوناسی ئەو هاووڵاتییە فەرەیدوون نەسروڵـلاهی خەڵکی گوندی زوێران سەر بە ناوچەی مەریوان راگەیاندراوە، لە ناوچەی سنووری ئاسنەوا کراوەتە ئامانجی تەقەی راستەوخۆی هێزەکانی سپای پاسداران و لە ئاکامدا گیانی لەدەستداوە.\nلەم پەیوەندییەدا، شەوی هەینی رێکەوتی ٨ی رەشەمەی ١٣٩٣ی هەتاوییش، هێزە نیزامییەکانی هەنگی سنووری سپای پاسداران لە ناوچەی سنووری رەبەت سەر بە شاری سەردەشت، کاروانی کۆڵبەرانی کوردیان داوەتە بەر تەقەی راستەوخۆ و بە هۆی کردەوەی هێزەکانی رێژیم، کۆڵبەرێکی کورد بە ناوی سیروان بەرزنجی، تەمەن ٢٥ ساڵە کوڕی لەتیف بە هۆی بەر کەوتنی گولـلە گیانی لە دەست دواە.\nکوشتاری بەردەوامی کۆڵبەران لە کاتێکدایە، کە جێگری بەرپرسی سیاسی ــ ئەمنیەتیی پارێزگای کوردستان چەند رۆژ پێش ئیستا رایگەیاندبوو: بە دڵنیاییەوە دەڵێم کە لە کاتی هاتنە سەرکاری دەوڵەتی تەدبیر و ئومیدی حەسەن رۆحانییەوە، هەتا ئێتسا یەک کۆلبەر لە ناوچە سنوورییەکانی پارێزگای کوردستاندا نەکوژراون.


لەسەر دیارنەمانی 186 ملیۆن فەرمانبەرێك دەستگیر كرا – تۆڕی میدیایی خەڵک\nلەسەر دیارنەمانی 186 ملیۆن فەرمانبەرێك دەستگیر كرا\n2019/09/09 - 10:53 AM\nوەزارەتی كارو كاروباری كۆمەڵایەتی ڕایدەگەیەنێت، فەرمانبەرێك بەتۆمەتی بردنی مووچەی خاوەن پێداویستییە تایبەتیەكان دەستگیركرا.\nوەزارەتی كارو كاروباری كۆمەڵایەتی لە ڕاگەیەندراوێكدا ئاماژە بۆ ئەوە دەكات، بەتۆمەتی بردنی 186 ملیۆن دیناری مووچەی خاوەن پێداویستییە تایبەتەكان فەرمانبەرێكی بەڕێوەبەرایەتی چاودێری و گەشەپێدانی كۆمەڵایەتی شارەزور دەستگیركرا.\nكوێستان محەمەد وەزیری كاروكاروباری كۆمەڵایەتی حكومەتی هەرێم ڕایگەیاندووە، بەمەبەستی بەدواداچوون بۆ دۆسیەی دیارنەمانی مووچەی خاوەن پێداویستییە تایبەتیەكان و چەند گرفتێكی تری بەڕێوەبەرایەتی و فەرمانگەكانیان سەردانی هەڵەبجەی كردووە و لەچوارچێوەی بەدواداچونیاندا، بۆ دیارنەمانی 186 ملیۆن دیناری مووچەی خاوەن پێداویستیە تایبەتیەكان لە بەڕێوەبەرایەتی چاودێری و گەشەپێدانی كۆمەڵایەتی شارەزوور، فەرمانبەرێكیان ڕووبەڕووی دادگا كردوەتەوە و بەفەرمانی دادوەر و بەتۆمەتی دیارنەمانی ئەو پارانە دەستگیركراوە.\nخاوەن پێداویستی تایبەتمووچەهەرێمی كوردستان\nسنوورەكانی عیراق و سوریا بۆردومانكران\nحیزبوڵڵا فڕۆكەیەكی ئیسرائیلی خستەخوارەوە


لەسەر ڕەوشی منداڵانی کۆچبەر ڕەخنە لە وڵاتانی ئەوروپا دەگیرێت - Radio Sweden Kurdish - رادیۆی سوید Radyoya Swêdê | Sveriges Radio\nلەسەر ڕەوشی منداڵانی کۆچبەر ڕەخنە لە وڵاتانی ئەوروپا دەگیرێت\nبڵاو کرایه‌وه måndag 25 januari 2016 kl 17.18\nنوێنەرانی پاراستنی مافی منداڵان لە ئەوروپا ڕەخنەی توند ئاراستەی سیاسەتی وڵاتانی یەکێتی ئەوروپا سەبارەت بەڕەوشی منداڵە کۆچبەرەکان دەکات.\nلە ئەوروپادا ئەمڕۆ ٤١ نوێنەری حوکمی کە داکۆکی لەمافەکانی منداڵان دەکەن بوونیان هەیە. ئەو ئەندامانە ئەمڕۆ ڕەخنەی توندیان لە هەڵوێستی سیاسی وڵاتانی یەکێتی ئەوروپا گرتووە کە سەبارەت بەڕەوشی منداڵە کۆچبەرەکان کەمتەرخەمن. هاوکات ئاماژەیان بەوە کردووە کە یەک لەسەر سێی ئەو کۆچبەرانەی ئەمڕۆ دەیانەوێت بەئەوروپا بگەن و لەڕێگەدا گیان لەسەدەست دەدەن منداڵن. هەروەها تیشکیان خستۆتە سەر ئەوەش کەوڵاتانی یەکێتییەکە پێویستە بەدەم منداڵانەوە بچن. فرێدریک مالمبێری نوێنەری منداڵانە لەسوید و تیشک دەخاتە سەر ڕەوشی منداڵان و دەڵێت.\n- لە ڕاستیدا ئەو وێنانەی ڕۆژانە بەرچاومان دەکەون جێگەی دڵگرانییە کە یەک لەسەر سێی ئەو کۆچبەرانەی لەڕێگادا گیان لەدەست دەدەن منداڵن. ئێمە ئەمڕۆ لەڕەوشێکداین کە تەرمی منداڵان بەبەرچاومانەوە لەقەراغ دەریاوە شوێنە گەشتووگوزارییەکاندا بڵاویانکردووە. هاوکات لە سیاسەتی کۆچی یەکێتی ئەوروپادا منداڵان وەک تێبینییەک ناودەبرێن. بۆیە پرسەکە لەوەدایە، یەکێتی ئەوروپا لە کوێی ئەم ڕەوشەدا خۆی دەبینێتەوە.\nهاوکات مالمبێر ئاماژەی بەوەکردووە کەمنداڵانی کۆچبەر ڕۆژانە دووچاری نەخۆشی و سەرما و مەرگ دەبنەوە. جێگەی باسە کە نوێنەری منداڵان داوایی دەستووبرد هەڵوێست لەوڵاتانی یەکێتی ئەوروپاداکەن بۆ ئەوەی چارەسەرێک بۆ ڕەوشی منداڵان بێنێتە ئاراوە.


مووچەی بەردەوام وژیانێکی باشتر، بەهاودەنگی وهاوڕیزیی کرێکاران وزەحمەتکێشانی کوردستان، لەهەردووک زۆنی زەردوو سەوزەوە گرێی خواردووە! … – hkkurdistan\nHome 6 ئەرشیفی بابەتەکان 6 مووچەی بەردەوام وژیانێکی باشتر، بەهاودەنگی وهاوڕیزیی کرێکاران وزەحمەتکێشانی کوردستان، لەهەردووک زۆنی زەردوو سەوزەوە گرێی خواردووە! …\nنزیکەی سێیەکی قەڕنێکە، خەلکی کرێکارو زەحمەتکێشیی کوردستان، بەدەست دوو حیزبیی بۆرژوا قەومیی و حیزبە ڕەنگاوڕەنگە بوودجەخۆرەکانیی دەورو بەریانەوە گیرۆدەیەو هەرچیی ڕەوڕەوەی مێژووە قێزەونەکەشیان، زیاتروزیاتر بەناو تەمەنیی پڕ لە زوڵم وستەمیاندا ڕۆدەچێت، ئەوان قایمترو مەحکەمتردەبن و وەلەبەرامبەریشدا کرێکاران وخەڵکی زەحمەتکێشیش پڕژوبڵاوو کەم هێزترو بێ ئیرادەتر دەبن!\nسەرباریی هەبوونیی داهاتێکی زۆرو زەبەلاحیی نەوت وغازیی کوردستان و داهاتیی گومورگەکان و داهاتیی\nباج وغەڕامەکان وبەشەبوودجەیەکیش کە لەحکوومەتی ناوەندەوە وەریدەگرن ، بەڵام تازە خەریکن مووچەی مانگی یەکی مووچەخۆران دەدەن، ئەویش بەهۆی فشارێک کە بەشێک لەمامۆستاو موچەخۆرانی دەهۆک تیایدا هاتنە سەرشەقامەکان و داوای مووچەکانیان کرد، تەنانەت دەوترێت ئەو سەفتە پارانەی کە ئێستا دابەشیی دەکەن، مۆریی مانگیی دووی حکوومەتی ناوەندیی بەسەرەوەیە، کەدوای سێ مانگ لەناردنیی بەڵام تازە دەگاتە دەستی بەشێک لە مووچەخۆرانەوە!\nئەم دەستەو تاقمە مافیاییەی دەسەڵات و بەتایبەتیش پارتی،کە کۆنتڕۆڵی بەشێکی گەورەی حکوومەتی لەدەستدایە ، چەندە لەبەرامبەر خواست وداواکاریی و ژیان و بژێوی خەڵکی کرێکارو زەحمەتکێشدا بێدەربەست ولاموبالاتن، دەئەوەندەش بێمۆڕاڵ و بێ ئەخلاقن، کەتەنانەت تاڵانیی و دزیی و ڕاووڕووتی بێپەردەیان گەیشتۆتە ئاستێک، کە دەبوایا هەتا ئێستا وەک تاڵانکارتریین دەسەڵاتی مێژوویی ئەم دەورەیە، ناویان لەکتێبی “جینس”دا تۆمار بکرابایا، کەجگە لەوەی هەر بەقەولیی لێدوانەکانیی خۆیان لەدژی یەکترو شایەدیدانیان لەدژی یەکترو هەر ڕۆژە خستنە ڕووی بەڵگەو دۆکۆمێنتارییان لەدژیی یەکتر، بوونیی ملیاران دۆڵاریی بێ ئەژماریان لەژێرزەمینەکانیان ولەبانقەکانیی ئەوروپادا دەسەلمێنێت، وەجگە لەو ملیاران دۆلارەش کە لەژێر ناویی سیناریۆی دۆڕاندندا، بەوکۆمپانیا نەوتییە جۆراوجۆرانەی کەلەکوردستاندا گرێ بەستیان لەگەڵداکردوون و لەبانقەکانی ئەوروپادا بۆیان سپی دەکرێتەوەو دووبارە لەژێر ناویی موستەعاریی جۆراوجۆردا، دەخرێتەوە ناو پڕۆسەی سەرمایەگوزارییان لە پڕۆژەو کۆمپانیا جۆراوجۆرەکانیاندا، هەتا کارگەیشتۆتە ئەوەی پارە بەتاڵانبراوەکان بەجۆرێک تەخشان وپەخشان دەکرێت، کە تەنانەت لەم ماوەیەی ڕابردوودا، لێپرسراوێکی پایە بڵندی لوبنانیی دەستبەسەرگرتنی ملیارێک دۆلاریی دەسەڵاتدارانی هەرێمی بەڤیدیۆو دەنگ وڕەنگی خۆی بڵاوکردەوە!\nئەم هەل ومەرجە، دۆخی خراپیی کرێکاران و زەحمەتکێشانی لەوپەڕیی خراپیی خۆیدا لەلایەک و بوونی دەسەڵاتێکی خێڵەکیی وبنەماڵەیی ئۆلیگارشیی هەڵاوساویی سەرووخەڵکیی لەملیاران دولاریی فەرهوودیدا، لەبەرامبەریەکتردا ڕاگرتووەو ئەوەی کە دۆخیی کۆمەڵگاشیی لەو هەل ومەرجە چەقبەستووەدا ڕاگرتووەو تۆزقاڵێک بەقازانجیی باشتربوونی دۆخەکەو ژیانێکی باشتریی خەڵکدا ناڕواتە پێش، ناڕێخراوەیی چینایەتیانەی کرێکاران وزەحمەتکێشانە، کە بەهۆکاریی نەبوونیی ئاستێک لەوشیاریی سیاسیی، کە هێشتا وەک چینێک، نەیتوانیوە جێگاو ڕێگای گرنگیی خۆیان لەپەیوەندیەکانی بەرهەمهێنان ولەمێژووی ململانێ سیاسیی وچینایەتیەکاندا وەک پێویست بناسێت و لەژێر کاریگەرییە سیاسیی وفکریی وکلتووریی وفەرهەنگیەکانی بۆرژوازیی دەسەڵاتدار و بزووتنەوە کۆمەڵایەتییە جۆراوجۆرەکانیی دیکەی بۆرژوازیدا، خۆشخەیاڵ ودەستەوئەژنۆو گیرۆدەکراون ویاریی بەهەست ونەست و هێزو دەنگ وڕەنگیانەوە دەکرێت وهێزو ئیرادەیان کەلەڕیزیی سەربەخۆی خۆیان و لەیەکیەتی وهاودەنگیی وهاوئامانجیاندایە، تێکشکێندراوە.\nکە بەشێکی دیکەش لەبۆرژوازیی لەژێر ناویی ئۆپۆزیسیۆنیی درۆزنانەدا، هاوشانی بۆرژوازیی دەسەڵاتدار، پەڕلەمانیان لەژێر ناویی نوێنەرایەتی کردنیی درۆزنانەی خەڵکی کوردستان ولەژێر ناویی دیموکڕاسیی وپلۆڕالیزمی هێزە بۆرژوا سەروو خەڵکیەکاندا، کەتەنیاو تەنیا نوێنەرایەتیی بازاڕو بەرژەوەندیەکانی سەرمایەو سەرمایەداران دەکەن، کردۆتە ناوەندێک بۆ سەرمایەگوزاریی و کەسابەتیی بۆرژوایانەی خۆیان و پچڕینی بەشەهەریسی خۆیان بەناویی مەئمووریەتیی وەک ئەندامێتیی لەپەڕلەمان و فرت وفێڵی دەرماڵەو پاسەوان وڤێللاو ئۆتۆمۆبیل و خانەنشینیی..کە هەردەورەیەک لەهەڵبژاردنە پڕ لەساختەکاریەکانیانداو لەدوای هەر نائومێدیەکی خەڵکی بە هەڵبژاردنەکان و بەپەڕلەمانیش وەک دەزگایەک بۆ باشترکردنی ژیانیان، هێزێکی ئۆپۆزیسیۆنی سیاسیی دیکە وەک فریادڕەس، لەژێر ناویی بەدیهێنانی مافەکانی خەڵکیدا خۆی دەناسێنێت و جارێکی دیکە دەکەونەوە بانگەشەو شەرعیەتدانەوە بەهەمان دامودەزگاو حکوومەتیی فاسیدیی پێشوو، بەپەنجە مۆریی خەڵک و ڕۆژ لەدوای ڕۆژوو دەوران لەدوای هەردەورانێکی هەڵبژاردنەکان وکابینەکانیان، ژیانی چین وتوێژەکانی خوارەوەی کۆمەڵگاش لەپاڵ دەرچوونی پۆلێک لەپەڕلەمانتارو وەزیرو گزیریی خانەنشینکراویی هەڵئاوساو بەپارەو پوولیی داهات وبوودجەی گشتی، وێران و وێرانتر دەبێت.\nبۆدواجاریش تێکڕایان بەدەسەڵات و ئۆپۆزیسیۆنەوە لەهەوڵی پاراستنیی تەجروبەکەی هەرێمدادەبن کە لەسەر بنەمای ڕێزگرتن وپارێزگاریی کردن لەمڵکداریەتی تایبەتی و کاریی بەکرێ وبازاڕێکی ئازاد بۆ چەوساندنەوەو ڕووتاندنەوەو دزینی هێزیی کاریی خەڵکی زەحمەتکێش و بەدەستهێنانی زێدەبایی دامەزراوە.\nبۆ کرێکاران وزەحمەتکێشانیش جگە لە ڕاست وچەوت “×” دا هێنان بەم مێژووە قێزەونەی تەواوی تەجرووبەی هێزەبۆرژوازیەکانی کوردستان، بە حکوومەتە فاسید وپەڕلەمانە تەزویرەکەیانەوە، هەتا پێکهێنانی ڕیزیی سەربەخۆی خۆیان لەژێر یەک تڕاکت و شیعارو خواست وداواکاریی چینایەتیانەی سەراسەریدا هەر لە دهۆک وزاخۆوە هەتا هەڵەبجەو کەلاروسلێمانیی و…، هیچ ڕێگاو دەرفەتێکی دیکەیان بۆباشترکردنی بژێویی و مووچەی تەواوو بەردەوام و ژیان ودنیایەکی باشتر، لەبەردەمدا نەماوە!


یاری هەڵبژاردەکان و بیرکردنەوە لە بۆکسین دەی گواردیۆلا تووشی شکست کرد\nبڕیار ته‌ها 15/09/2019 169 جار خوێنراوەتەوە\nگرفتێکی تازە نییە و لە یەکەم ڕۆژی دەستبەکاربوونییەوە لە یانەکە، خاڵی لاوازی گواردیۆلا و مانچستەر سیتی تا هەنوکە لاوازییانە لە بەرپەرچدانەوەی تۆپە بەرزەکان و زۆرینەی هەرە زۆری ئەو گۆڵانەی لەسەر تۆڕی سیتی تۆمار دەکرێت بە تۆپی بەرز هێرشەکان کراوە.\nلەگەڵ ئەوەشدا بەرانبەر نۆرویچ سیتی یاریزانەکانی گواردیۆلا ماندوو دەرکەوتن و ئەمەش کاریگەری یاریکردنیانە لەگەڵ هەڵبژاردەی وڵاتەکەیان و شەکەتبوونی گەشتکردنیان بۆ دەرەوەی بەڕیتانیا و ئەوروپا بەتایبەتی.\nیەدەگکردنی دی بڕۆین بۆچی؟\nگواردیۆلا ڕاهێنەرێکی دوور بینە و بیرکردنەوەی قوڵە، پێپ دەیەوێت هەر لە سەرەتاوە سەرکەوتن بۆ قۆناغی 16ی چامپیۆنسلیگ مسۆگەر بکات و بە بردنەوەی 4 یاری سەرەتای کۆمەلەکان ئامانجی خۆی بپێکێت، دواتر کە سەرکەوتنی مسۆگەرکرد ئیدی تەنیا و تەنیا بیر لە پرێمەرلیگ و جامی ئینگلیزی بکاتەوە، بەتایبەتی ماوەی بۆکسین دەی کە دەکەوێت نێوان قۆناغی کۆمەڵەکان و قۆناغی 16ی چامپیۆنسلیگەوە.\nبۆیە گواردیۆلا پلانی دانابوو بەرانبەر نۆرویچ سیتی پشووی بە دیبڕۆین بدات، چونکە هەم دیبڕۆین لەگەڵ هەڵبژاردەی بەلجیکا ماندووببوو، هەمیش مانسیتی لە چوارشەممە میوانداری شاختار دەکات لە یانە پاڵەوانەکان.\nبەڵام ئایا ڕکابەرەکانی ئەم وەرزەی مانسیتی لە پرێمەرلیگ بوار دەدەن گواردیۆلا ئەم شکستە ڕاست بکاتەوە و لە داهاتوودا وەک ((هەڵە خوێندنەوە)) بۆ پێپ هەژمار نەکرێت؟


کۆچی دوایی تێکۆشەرێکی دێرینی حیزبی دیموکراتی کوردستان لە وڵاتی سوید – Giareng\nکۆچی دوایی تێکۆشەرێکی دێرینی حیزبی دیموکراتی کوردستان لە وڵاتی سوید\nلە سێ شه‌ممه - 20 10 2015\nبە داخێکی زۆرەوە ئاگادار کراین کە ڕۆژی یەکشەممە ڕێکەوتی ١٨ی ئۆکتۆبری ٢٠١٥ی زایینی، بەرامبەر بە ٢٦ی ڕەزبەری ٢٧١٥ی کوردی، ئەندامی لە مێژینە و تێکۆشەری نێو ڕێزەکانی حیزبی دیموکراتی کوردستان، کاک عەلی شێخە، ناسراو بە عەلی حاجی حەسەنی دۆڵەگەرمی، لە شاری یۆتێبۆری وڵاتی سوید ماڵ ئاوایی لە ژیان کرد.\nکاک عەلی شێخە کەسایەتی ناسراو و خۆشناوی ناوچەکانی سەردەشت و بیتوێن و پشدەر، یەکێک لەو ڕۆڵە تێکۆشەر و گەل خۆشەویستانەی ڕیزەکانی حیزبی دیموکراتی کوردستان و بزووتنەوەی کوردایەتی ڕۆژهەڵاتی کوردستان بوو، کە چ سەردەمی ڕژیمی پاشایەتی و چ دوای هاتنە سەرکاری ڕژیمی ئیسلامی لە ئێراندا، هەموو کات پشتگیر و پشتیوانی شۆڕش و بزووتنەوە رەواکەی بوو. هەموو دەرگای بە ڕووی پێشمەرگە و تێکۆشەری خەباتگێر دا ئاوەڵا بوو، بە دەگمەن تێکۆشەری ڕێزەکانی شۆڕش لە هەردووک دیوی سنوور هەیە کە لانی کەم جارێک سەردانی دیوەخانی کاک عەلی نەکردبێ. کاک عەلی مرۆڤێکی دڵ ئاواڵا، خاوەن هەڵویست، قسە خۆش و لێو بە بزە و پێکەنین بوو. پاش هێرشی سوپای داگیرکەر بۆ ناوچەی سەردەشت و زێدی ژیانی کاک عەلی واتە دۆڵەگەرم، ناوبراو ئامادە نەبوو لە ژێر سێبەری ڕەشی ئەو ڕژیمە داگیرکەرە دا دانیشت و بە ناچار ڕووی لە باشوور کوردستان کرد. بە درێژایی ساڵانی مانەوە لە باشووری کوردستانیش، هەموو کات پشتگیر و پشتیوانی شۆڕش و حیزبی دیموکراتی کوردستان بوو. جگە لە هاریکاری حیزب و شٶڕش، دۆستێکی نزیک و جێی متمانەی هەموو تێکۆشەرانی دێرینی ڕیزەکانی حیزب بوو و لە هەرچەشنە یارمەتی دانێک درێغی نەدەکرد. بە هۆی سوور بوونی لە سەر هەڵویستی و مل نەدان بۆ ویست داخوازییەکانی داودەزگای ئیتلاعاتی ڕژیمی ئیسلامی، چەندین جا لە باشووری کوردستانیش کەوتە بەر هەڕەشە دووژمن، هەر بۆیە لە ساڵانی کۆتایی دەیەی ٩٠ی زایینی دا ڕووی لە هەندەران کرد و لە وڵاتی سوید گرسایەوە. پاش جێگیر بوونیشی لە سوید، بۆ جارێکی دیکە پەیوەندی بە ڕێزەکانی حیزبی دیموکراتی کوردستانەوە کردەوە و زۆر چالاکانە لە زۆربەی کۆڕ و کۆبوونەوە حیزبیەکاندا بەشداری دەکرد. هەم خۆی و هەم بنەماڵەکەی دۆستی نزیک و دانەبڕاوی حیزبی دیموکراتی کوردستان دەهاتنە ئەژمار و جێگەی متمانەی هاوڕێێانی حیزبی بوو.\nمخابن مەرگ مەودای نەدا کە ئاواتی لە مێژینەی واتە ڕزگاری یەکجاری کوردستان بێتە دیی و پاش چەندین ساڵ دەربەدەری و دووری لە زێد و وڵاتی خۆی، بۆ هەتا هەتایە چاوەکانی سەر یەک دانا و ماڵ ئاوایی لە گەل و وڵات و حیزبەکەمان کرد\nکۆچی نابەوەختی کاک عەلی حاجی حەسەن، هەموو دۆست و ئاشنا و خزم و کەسانی لە ناوخۆ و دەرەوەی وڵات تووشی خەم و پەژارەیەکی قووڵ کرد.\nهەر بەو بۆنەیەوە، لە ناخی دڵەوە سەرەخۆشی لە بنەماڵە و کەس و کاری و بە تایبەت هاوسەری ژیانی و منداڵەکانی و تێکرای ئەندامانی بنەماڵەکەی لە کوردستان و لە دەرەوەی وڵات دەکەم و خۆمان بەشەریکی خەمی ئەو کۆستە گرانەی کاک عەلی دەزانین.\nکتێبی هۆکارەکانی بەدەوڵەت نەبوونی کورد بەرگی یەکەم. سیروان کاوسی


چۆنییه‌تی یه‌كه‌مین گوڵی سه‌ر زه‌وی ئاشكرا كرا – Knwe.org\nسەرەکی » زانست » چۆنییه‌تی یه‌كه‌مین گوڵی سه‌ر زه‌وی ئاشكرا كرا\nزانایانی زانكۆی ڤییه‌ننا له‌نه‌مسا، شێوه‌ی یه‌كه‌مین گوڵ ئاشكرا ده‌كه‌ن كه به‌ر له ملیۆنه‌ها ساڵ له‌سه‌ر زه‌وی ڕوواوه.\nزانایانی زینده‌وه‌رناسیی زانكۆی ڤییه‌ننا له‌نه‌مسا مێژووی گه‌شه‌كردنی ڕووه‌كه‌كانیان شیكرده‌وه‌و بۆیان ئاشكرا بوو كه یه‌كه‌مین گوڵی سه‌ر هه‌ساره‌ی زه‌وی له‌ڕووی شێوه و ڕه‌نگه‌وه هاوشێوه‌ی گوڵی مێلاخه (زه‌نبه‌ق) و گوڵی تریلیۆم ئێستا بووه.\nئه‌وه‌ی تا ئێستا زانراوه و دوباره ئه‌و زانایانه ئاماژه‌یان پێداوه ئه‌وه‌یه كه یه‌كه‌مین ڕووه‌كه گوڵكه‌ره‌كانی كه له‌سه‌ر زه‌وی ده‌ركه‌وتووه مێژووه‌كه‌یان ده‌گه‌رێته‌وه بۆ چاخی ته‌باشیریی كه نزیكه‌ی( 135 بۆ 65 )ملیۆن ساڵ پێش ئێستایه و بازدانێكی له جیهانی گوڵ‌و ڕووه‌كه‌كاندا كردووه‌و پشتی به مێرووه پیتێنه‌ره‌كانی دیكه به‌ستووه و ته‌نها چه‌كیشی بووه له ململانێی له‌گه‌ڵ سه‌رخه‌س و ڕووه‌كه تۆو ڕووته‌كانی دیكه‌دا.\nهه‌روه‌ها پیتێنه‌ری گوڵ‌و مێرووه‌كان یارمه‌تی ئه‌و ڕووه‌كه گوڵكه‌ره‌یان داوه بۆ ڕزگار بوون له‌سه‌ره‌خسه‌كان له به‌رامبه‌ر وه‌رگرتنی به‌شێكی كه‌می هه‌ڵاڵه‌كه‌ی‌و پشتی به بایه‌كانیش به‌ستووه چ له پیتاندندا چ له بڵاو كردنه‌وه‌ی تۆوه‌كانیدا.\nزاناكان مه‌زه‌نده ده‌كه‌ن كه خێرایی زۆری بڵاو بوونه‌وه‌ی ئه‌و ڕووه‌كانه له ناوه‌ڕاست و كۆتایی چاخی ته‌باشیریی هۆكارێك بووه بۆ قڕبوونی دایناسۆره‌كان یان خێراكردنی قڕتێكه‌وتنی ئه‌و گیانله‌به‌رانه، چونكه نه‌یاتوانیوه له‌سه‌ر گه‌ڵای وشك و ڕه‌ق و لاسكی ئه‌و ڕووه‌كانه بژین.\nیۆرگ شونبرگر كه یه‌كێكه له‌و زانایانه‌ی زانكۆی ڤییه‌ننا، له‌گه‌ڵ هاوكاره‌كانیدا شێوه‌ی ئه‌و ڕووه‌كه سه‌ره‌تاییه‌یان دۆزیوه‌ته‌وه كه به یه‌كه‌مین گوڵی سه‌ر زه‌وی داده‌نرێت ئه‌ویش به به‌راووردكردنی له‌گه‌ڵ سه‌دان ڕووه‌كی گوڵكه‌ر‌و هاوشێوه سه‌رده‌مییه‌كانی، هه‌روه‌ها زانیاریی وورد و تایبه‌تیان له باره‌ی ئه‌و گوڵه پێشه‌نگه‌وه وه‌رگرت كه له سه‌رده‌می دایناسۆره‌كانه‌وه تا ئێستا نه‌گۆردراوه.\nدوای لێكۆڵینه‌وه‌ی زۆری ئه‌و زانایانه له‌و گوڵه گریمانه‌ییه ، ئاماژه‌یان به‌وه دا كه ده‌كرێت به نه‌وه‌ی ئه‌و گوڵه دابنرێت كه به‌ر له 100 ملیۆن ساڵ له‌سه‌ر گۆی زه‌وی پشكوتووه، هه‌رچه‌نده به شێوه له گوڵه‌كانی ئێستا ده‌چێت به‌ڵام هه‌ندێك تایبه‌تمه‌ندیی دیكه‌ی هه‌یه كه له‌وانی جیا ده‌كاته‌وه.\nزاناكان له‌و بڕوایه‌دان كه ده‌ستنیشانكردنی شێوه و سروشتی ئه‌و گوڵانه وایان لێده‌كات له داهاتوودا ئه‌و مشتومڕانه یه‌كلایی بكه‌نه‌وه كه سه‌باره‌ت به گه‌شه‌سه‌ندنی ڕووه‌كه‌كان له ئارادایه.


فەڕەنسا: سەرکردەیەکی باڵای داعشمان لە بیابانی گەورەی ئەفریقا کوشتووە\nسەرۆک کۆماری فەڕەنسا رایگەیاند، لەهێرشێکی هێزە سەربازییەکانی وڵاتەکەیدا "عەدنان ئەبو وەلید سەحراوی" سەرکردەی دیار و باڵای گرووپی چەکداری داعشی لە بیابانی گەورە کوشتووە، بەبێ ئەوەی شوێنی دیاریکراوی کوژرانی ئەو سەرکردە باڵایە ئاشکرا بکات.\nئیمانوێڵ ماکرۆن سەرۆک کۆماری فەڕەسنا لە پێگەی فەرمی خۆی لە تویتەر بڵاویکردەوە، "هێزە سەربازییەکانیان سەرکەوتنێکی گەورەیان بەدەسهێناوە بەکوشتنی سەهراوی لە بیابانی گەورە". دەشڵێت، "لەگەڵ ھاوبەشە ئەفریقایی، ئەوروپایی و ئەمریکاییەکانمان بەردەوامی بەم خەباتەمان دەدەین".\nرووداوەکە درەنگانی شەوی رابردوو ئەنجام دراوە و تیایدا ئەو سەرکردە باڵایەی گرووپی چەکداری داعش تیایدا کوژراوە.\nنوسینگەی سەرۆک کۆماری فەڕەنسا، سەحراوی بە "بە سەرکردەی دیاری گرووپی چەکداری داعش لەناوچەی ساحلی رۆژئاوای ئەفریقا ناساند و بەئامانجگرتنی سەربازانی ئەمریکا لە هێرشە خوێناوییەکەی ساڵی ٢٠١٧دا لە نەیجیر خستە ئەستۆی گرووپە چەکدارییەکەیەوە".\nلەلای خۆیەوە، وەزیری بەرگریی فەڕەنسا، فلۆرانس پارلی لە پێگەی فەرمی خۆی لە تویتەر رایگەیاند، کەسی ژمارە یەکی داعش لە ناوچەی کەنار، لەلایەن ھێزەکانیان کە سەرکردایەتی ئۆپەراسیۆنی بارخان دەکەن، کوژراوە و ئاماژەی بەوە کرد کە ئەمە لە ئەنجامی کارێکی دوورودرێژ بەدى هاتووە.\nمانگی تەمموزی ئەمساڵیش، ئیمانوێڵ ماکرۆن وتی، فەڕەنسا بەزووترین کات دەستدەکات بە رێکخستنەوەی هێزەکانی لە ناوچەی ساحل و لەریزی پێشەوەی شەڕی دژی چەکدارانی دژ بە گرووپە چەکدارییەکان دەمێننەوە.\nکوژرانی سەرکردەی ژمارەیەکی داعش لە بیابانی گەورە، عەدنان ئەبو وەلید سەحراوی لەلایەن ئۆپەراسیۆنی بارخان کە فەڕەنسا رابەرایەتی دەکات و بارەگاکەی لە وڵاتی چادە، راگەیەندرا.\nئەو رێکخراوە چەکدارییە کە بە "دەوڵەتی ئیسلامیی لە بیابانی گەورە (EIGS)ناسراوە و عەدنان ئەبو وەلید سەحراوی سەرکردایەتی دەکرد، بە بەرپرس لە ھێرشی سەر ناوچە سنوورییەکانی نێوان مالی، نیجەر و بورکینا فاسۆ دادەنرێت.


هودا خەلیل بەم وێنانە هەرای نایەوە\nخانمە ڕاگەیاندنكار هودا خەلیل چەند وێنەیەكی نوێ خۆی بڵاودەكاتەوە و هەوادارانی پێیانوایە نەشتەرگەری جوانكاری دیكەی ئەنجامداوە.\nهودا خەلیل لەڕێی پەیجە تایبەتەكەیەوە لە تۆڕی كۆمەڵایەتی ئینستەگرام، چەند وێنەیەكی جیاوازی خۆی بڵاوكردەوە كە هەودارانی سەرسامی خۆیان بە وێنەكانی نیشانداوە، بەڵام پێشیانوایە هودا نەشتەرگەری جوانكاری دیكەی ئەنجامداوە\nهودا بەردەوام بە كارە جیاوازەكانی دەبێتە جێگەی سەرنج و لە چاوپێكەوتنێكی پێشتریدا ئاشكرایكردبوو كەعاشقە بەڵام ئامادەش نییە ئاشكرای بكات و چونكە دەڵێت غیرە لە كچەكانی دیكەی دەكات و دەشڵێت هاوسەرگیری شتێكی تەقلیدییە.\nهودا خەلیل لە چاوپێكەوتنێكیدا لەگەڵ ماڵپەڕی كەی مەگەزین دەڵێت ئەوەندەی باسی تاتۆی شەشەمم كرا ڕەنگە باسی دەوڵەتی كوردی بكرابایە ئێستا دروست ببوایە، هەروەها ئاشكراشی دەكات كە تاتۆی شەشەمی لەسەر سنگییەتی و دەڵێت لە هیچ شوێنێكی شاراوە نییە.\nهەر لەو چاوپێكەوتنەدا باس لە خۆشەویستەكەی دەكات و دەڵێت "كێ ناڵێت مێردمە و هاوسەرگیریم كردووە، لەوانەشە نەمكردبێت، بەڵام وابزانم كردوومە".\nهودا خەلیل خەڵكی شاری دهۆكە و چەند ساڵێكە دەستی بە كاری ڕاگەیاندن كردووە زۆر جاریش بە شێوازی دەركەوتن و جۆری جلوبەرگەكەی هەمووان بەخۆیەوە سەرقاڵ دەكات.\nئه‌م بابه‌ته 3472 جار خوێنراوه‌ته‌وه


ئەڵقەی چوارەم: ژورەکانی بزوتنەوەی گۆڕان\nهەمو ژورەکان پێش نەخۆشکەوتنی کاک نەوشیروان تا ئەندازەیەکی زۆر کارەکانی خۆیان بەباشی رادەپەڕاند. کۆکردنەوەی زانیاری‌و پێشکەشکردنی بیرۆکەی نوێ‌و خوێندنەوەو هەڵسەنگاندن بۆ روداوەکان‌و پێشبینی واقیعیانە بۆ بارودۆخی سیاسی‌و ئابوری یەکێک بون لەو پایە گرنگانەی کە بزوتنەوەی گۆڕان بڕیارو هەڵوێستی خۆی لەسەر بنیات دەنا. گەیاندنی پەیامی گۆڕان لەرێی میدیاو لەڕێی رێکخستنەکانەوە لە کوردستان‌و لە هەندەران لەگەڵ رێنوێنی‌و بەدواداچون بۆ کاری تیمەکانی پەرلەمان‌و ئەنجومەنی پارێزگاو حکومەت لەرێی ئەو ژورانەوە بوبونە هۆکارێکی بەهێز بۆ دروستبونی متمانەی خەڵک بە بزوتنەوەی گۆڕان. ئامادەکاری بۆ هەڵبژاردنەکان‌و یەکلاکردنەوەی سکاڵاکانی ناوخۆو دادگاکان لەسەر بزوتنەوەی گۆڕان‌و پتەوکردنی پەیوەندییە سیاسی‌و دیپلۆماسییەکان، کە لەلایەن هەندێ لەو ژورانەوە دەکران، یارمەتیدەرێکی بەهێز بون بۆ سەرخستنی پەیامی بزوتنەوەی گۆڕان. بەڵام لە ئێستادا ئەو دامەزراوە گرنگە وەک جاران کاراو چالاک نیە. تۆ بڵێی رێکخەری گشتی‌و خانەی راپەڕاندن‌و جڤاتی نیشتیمانی بایەخ بەو دامەزراوەیەی گۆڕان نادەن، یان هەر لە بنەڕەتدا لە گرنگیی رۆڵی ئەو ژورانە تێنەگەیشتون؟ لاوازبونی ئەم فاکتەرە کاریگەرە لە کاری گۆڕاندا پەیامی بزوتنەوەی گۆڕان‌و دواڕۆژی جوڵانەوەکەی خستۆتە بەردەم دوڕیانێکی چارەنوسسازەوە. هەر بۆیە ئەرکی جڤاتی نیشتیمانی‌و ئۆرگانەکانی تری گۆڕانە کە بەرپرسیارانە مامەڵە لەگەڵ ئەم حاڵەتە بکەن‌و بەشێوەیەک چارەسەری بکەن کە ببێتە مایەی بەهێزکردنی بزوتنەوەی گۆڕان‌و گێڕانەوەی متمانەی هاوڵاتیان.


یەبەشە: هەڕەشەکانی تورکیا بەواتای فەرمانێکی نوێ دێت – کوردی – RojNews.News\n29/02/2020 - 9:46:44 pm\nشەممە, 31 مار 2018 – 18:20\nیەبەشە ڕایگەیاند، کە بە هێزێکی نوێوە پێیان ناوەتە قۆناغێکی نوێ لە تێکۆشان، ڕاشیدەگەیەنێت: هەڕەشەکانی دەوڵەتی تورک ڕێ لەبەردەم هەوڵەکانی فاشیزمێکی نوێ دەکاتەوە و بۆ گەلانی ناوچەکە، بە واتای فەرمانێکی نوێ دێت.\nئێوارەی ئەمڕۆ، فەرماندەیی گشتیی یەکینەکانی بەرخۆدانی شەنگال-یەبەشە، دەربارەی هەڕەشەکانی دەوڵەتی تورک لەسەر شەنگال، ڕاگەیەندراوێکی ئاراستەی ڕایگشتیی کرد.\nلە ڕاگەیەندراوەکەدا، هاتووە: یەبەشە لە یەکەم ڕۆژی دروستبوونییەوە لەدژی چەتەکانی داعش شەڕی کردووە و سەدان شەهیدی داوە، بەو هەنگاوانەی کە دژی چەتەکانی داعش گرتوویەتییەبەر، سەلماندوویەتی کە تاکە هێزی پاراستنی کۆمەڵگای ئێزدییە.\nیەپەژە، ئاماژەی بەوەشکردووە: هێزەکانی ئێمە ناوچەکانی ژێرچنگی چەتەکانی داعشیان ڕزگارکردووە و ڕەنجێکی زۆریداوە لەپێناو جێگیرکردنی ئارامیی ناوچە مەدەنینشینەکان، بێ ئەوەی بکەوێتە ژێر کاریگەریی هیچ هێزێکی سیاسیی، بووەتە یەکێک لەو هێزانەی کە ڕەنگی جیاوازی نەتەوەکانی لەخۆگرتووە.\nهەر لە ڕاگەیەندراوەکەدا هاتووە: یەبەشە هەر لە سەرەتای دروستبوونییەوە، بۆ چارەسەرکردنی کێشەکانی کۆمەڵگای ئێزدی، لە گفتوگۆدابووە لەگەڵ عێراق و هاوپەیمانی نێودەوڵەتیی، چەندنین دیدارمان لەچوارچێوەی پاراستنی سنوورەکانی خاکی عێراق لەگەڵ هێزە عێراقییەکان ئەنجامداوە، لەچوارچێوەی دیدارەکانیشدا پاراستنی سنوورەکانی عێراق-ڕۆژئاوا ڕادەستی عێراق کراوەتەوە.\nیەبەشە، دەڵێت: هەتا ئێستا ئەو ڕەنجەی کە داومانە بەزایە نەچووە، بەپێچەوانەوە بەهێزێکی زیاترەوە پێمان ناوەتە قۆناغێکی نوێوە، سوپاسگوزاری خۆشمان ئاراستەی گەلەکەمان، هێزە دیموکراسیی و ئازادیخوازەکان دەکەین، کە لەم قۆناغەدا پشتگیرییان کردووین، تێکۆشانمان هەتا سەرکەوتن بەردەوام دەبێت.\nلە کۆتایی ڕاگەیەندراوەکەی یەکینەکانی بەرخۆدانی شەنگال-یەبەشە، ئاماژە بە هەڕەشەکانی دەوڵەتی تورک کراوە بۆ سەر شەنگال و هاتووە: هەڕەشەکانی دەوڵەتی تورک ڕێ لەبەردەم هەوڵەکانی فاشیزمێکی نوێ دەکاتەوە و بۆ گەلانی ناوچەکە، بە واتای فەرمانێکی نوێ دێت، ئێمە ئەو لێدوانانەی کە هیچ پەیوەندییەکیان بە سەروەریی و یەکپارچەیی خاکی عێراق-ەوە نییە قبوڵناکەین، پێویستە هەموو جیهان و ڕایگشتیی لەبارەی تورکیاوە دەنگ بەرزبکەنەوە، بۆ ئەوەی ڕووداوی هاوشێوەی پێشوو لە شەنگال دووبارەنەبێتەوە.


ھەواڵێکی ناخۆش بۆ ئەو کەسانەی باڵایان بەرزە - کەی مەگەزین\nھەواڵێکی ناخۆش بۆ ئەو کەسانەی باڵایان بەرزە\nزانایان لە لێکۆڵینەوەیەکی نوێدا جەخت لەسەر ئەوە دەکەنەوە، ئەو کەسانەی بە شێوەیەکی بەرچاو باڵایان بەرز و درێژە، زیاتر تووشی گیرانی موولولەکانی خوێن دەبنەوە، لە ئەنجامدا دەبێتە ھۆکاری جەڵتەی دڵ و مێشک.\nلێکۆڵینەوەیەکی سویدی ئاماژە بەوە دەکات لە ئەنجامی لێکۆڵینەوەیەک، کە لەسەر ٢.٧ ملیۆن کەس ئەنجامدراوە، دەرکەوتووە کێشەی گیرانی موولولەکانی خوێن و خەست بوونەوەی، کە بە ھۆکاری سەرەکی لێدانی جەڵتەی دڵ دادەنرێت، لە پیاوانی باڵا بەرز زیاتر ڕوودەدات، جگەلەوەیش ھۆکاری بۆماوەیی کاریگەری ھەیە.\nلێکۆڵینەوە سویدەکە ئاماژە بەوە دەکات، لە ئەنجامی وردبوونەوە لەسەر کۆمەڵێک لە خانمان و پیاوان، کە تەمەنیان لە نێوان ٣٠ بۆ ٤٠ ساڵان بووە، لە نێوانیاندا ١.٦ ملیۆن ھەبووە، کە درێژییەکەیان کەمتر نەبوو لە ١.٦٢ مەتر، لە ئەنجامدا دەرکەوت ئەو کەسانەی باڵایان کورتە بە ڕێژەی ٦٥% مەترسی نەخۆشی جەڵتەی دڵیان لەسەر نییە بەراورد بەو کەسانەی کە درێژییان ١.٨٨ مەترە.\nھەروەھا ئەنجامەکەیش بە ھەمان شێوەیە بۆ خانمانیش، بەوەی لە نێوانیاندا ١.١ ملیۆن خانم بەشداربووە لەو لێکۆڵینەوەیە، کە درێژییان لە ١.٥٥ مەتر کەمتر نەبووە، دەرکەوتووە بە ڕێژەی ٦٩% مەترسی نەخۆشی جەڵتەیان لەسەر کەمتر بووە بەراورد بەو کەسانەی درێژی باڵایان ١.٨٢ مەتر بووە.\n"نەڤید زەردی" گۆرانی "ئەشقم"ـی سڕییەوە


زەمینەسازی ئەنجامدانی تاوان،نەریتی فاشیزم لە( محمد)ەوە تا ئەردۆغان.. مەحمود عەبدوڵڵا – Dengekan\nbyMahmud Abdullah\tJanuary 20, 2021\tGeneral, Opinion\nهەموو ئایدیۆلۆژیا فاشیستییەکان ،سەرەتا بۆ ئەنجامدانی تاوان پڕوپاگەندە یەک بڵاو دەکەنەوە ،کە دواتر پاساودەری تاوانەکەبێت ،لانیکەم لای زۆرینەی ساویلکە و نەزان .\nبۆئەوەی ڕەوایەتی بەتاوان بدرێت ،دەبێت پیلانێک هەبێت کە وابکات قوربانیەکان وەک جەللاد دابندرێن، نەک هەر ئەوە ،بەڵکو وادابندرێت کە خودا تۆڵەیان لێدەکاتەوە،لەبەرئەوەی ئەوان پێشتر کارێکیان کردوە کە خودای نیگەرانکردوە،یان دڕندایەتییەکیان ئەنجامداوە.وەک زەمینەسازیش لەڕێی تۆمەتێکەوە،یان گەورەکردنی ڕەفتارێکی قوربانیەکان لەڕادەبەدەر .ئەم نەریتە بەدرێژایی مێژووی فاشیەکان تەکتیکێکی بەهێزبوە بەسەرخستنی فاشیزم .\nچونکە بەدرێژایی مێژوو،تێنەگەیشتن، هاندەرێکی باشی فاشیزم بووە. کەسانێک کە ئەقڵێکی سەرەتاییان هەیە ،باوەڕیان بەخواڕافیات هەیە بە ئاسانی دەبنە ئامرازی دەست فاشیستەکان.\nزۆر جار تۆمەتی دواکەوتویی گروپێک ،نەتەوەیەک دەکرێتە پاساوی ئەنجامدانی تاوان و جینۆساید و کوشتار! وەک ئەوەی کوشتاری بەکۆمەڵ خۆی لەخۆیدا لوتکەیی دواکەوتوویی و دڕندەیی و بەربەریەت نەبێت.هەروەک لەسەردەمی پێغەمبەری عەرەب کە لەڕێگەی ئەو تەکتیکە،یان نەریتە فاشیستیە ،ئەو وەهمەی خستە سەری عەرەبی ساویلکە ،کە خودا ڕێگە بە کوشتاری ئەوانەدەدات کە نایناسن،یان ئەوانەی کە نەفامن بە قەولی ئەڵڵای محمد،یان ئەوانەی کە پەیمانێکیان شکاندووە،لەکاتێکدا ئەونەفامانە داهێنەری زۆرێک لەنەریتەکانی ئیسلامن ، لەکاتێکدا ئەوجوانەی پەیمانیان شکاند،هەمان ئەوانەبون محمدیان سەرخست.بەڵام محمد بەهێزبوبو ئیدی لێبوردنی نەما،هێز لێبوردن ناناسێت. یان وەک دەڵێن حیزب تابەهێزتربێت لێبوردنی کەمدەبێت. دزینی بەها گەلێکی سەردەمی نەفامی دەرخەری ئەوڕاستییەن، کە ئیسلام وەک هەر ئایدیۆلۆژیایەکی تری فاشیسی هەوڵیداوە قوربانی بکاتە جەللاد.\nتۆمەت و ناوزڕاندنی قوربانیەکان بەر لەوەی ببنە قوربانی،بەرلەوەی کردەی فاشیستی ئەنجامبدرێت،ئامادەکردنی زیهنیەتی عەوام بۆئەوەی کاردانەوەی نەبێت نەریتێکی فاشیستەکانە.\nتەکتیکێکی هەمیشەیی دەسەڵاتە زۆردارو فراوانخوازەکانە،زۆر جار قوربانی دەکەوێتە داوی جەللاد و بەدەستی خۆی ڕێگە خۆش دەکات بۆ تۆمەتبارکردنی . ئەگەر چی هیچ کات ئەوتاوانەی ئەنجام دەدرێت،”تاوانی قوربانیەکە”وەک زەمینەسازی، ئەوەندە قەبارەی گەورە نییە، یان بۆفاشیستەکان بەرگری لەقوربانیەکە ئامانج نیە،بەڵکو ئامرازە . خودی جەلادەکان، ڕۆژانە تاوانی لەوشێوەیە ئەنجامدەدەن،نەک ئەوە ئەوانەی شیوەن بۆ قوربانیەکە دەکەن خۆیان لەشوێنی دیکە ،بەرامبەر خەڵکیتر هەمان کار ئەنجام دادەن. گرفتەکە لەوێدایە کە میدیا ئەوەندە قوربانیەکە گەورەدەکات بەڕاددەیەک کاردەکاتە سەرهەست و سۆزی خەڵک کە ئیدی عەقڵ و بیرکردنەوە لەئارادا نامێنێت ،بەشێوەیەک کار لەسەر سایکۆلۆژیای خەڵک دەکرێت کە دواجار پیلانی دواتر ،ئەوتاوانەی جەلاد ئەنجامی دەدات هاوتا دەکرێت لەگەڵ هەمان تاوان کە خودی قوربانیەکانی دوەم جار ئەنجامیانداوە .\nیەک کێشەی کۆمەڵایەتی گەورە دەکرێت بەڕادەیەک کە تەواوی گروپێک تاوانبار دەکرێت،کێشەی بیر کردنەوەی مێگەلی ئەوەیە کەباوەڕی بە سزادانی بەکۆمەڵ هەیە ،ئەمەش ڕێگە خۆشکەرە بۆ جینۆسایدو کوشتار. لەسەردەمی محمدی پەیامبەری عەرەب،لەسەردەمی هیتلەر ، لەسەردەمی “داعش ئاکەپە پارتی، ئەوز ەمینەسازیە بۆ جینۆساید و کۆمەڵکوژی گروپە بچوکترەکان کراوە .تاوانبارکردنی گروپێکی ئەتنی،دینی ..وتاد.هەموکات ئەوتەکتیکە هەبوە،تۆمەتبارکردنی جولەکە و ئێزیدی هەروەها لەسەردەمی دەوڵەتی عوسمانی بەرامبەر ئەرمەنیەکان ئەم پیلانە ئەنجامدراوە و.\nوەک چۆن کاتیخۆی بەڵگەنامەیەکی ساختە ،نیشانیدا کە جولەکەکان ،،دەیانەوێت دەست بەسەر مرۆڤایەتیدا بگرن،کەدواجار ئەم بەڵگە نامە ساختە بەکۆمەڵکوژی جولەکەکان کۆتایهات!\nلێرەدا دەمەوێت خوێنەر بگەڕێنمەوە بۆ ،ڕابردویەکی نزیک،بۆلای کەیسی دوعا، بێگومان دوعا قوربانیە،غەدرێکی گەورەی لێکرا،بە دڕندانەترین شێوە کوژرا.بەڵام پرسیارەکە ئەوەیە ئاخۆ کوشتنی دوعا ڕوداوێکی عەفەوی بو،یان کوشتنی دوعا بەرنامە بۆداڕێژراوبو،ئاخۆ دزگا هەواڵگریەکان چ ڕۆڵێکیان هەبوو ؟ئاخۆ گروپێکی دواکەوتو بەنهێنی ژن دەکوژن،یاخود بەبەرچاوی خەڵکەوە ؟بۆچی دوعا وێنەی گیرا و ڤیدیۆی کوشتنەکەی تۆمارکرا؟\nکوشتنی دوعا ،پیلانێک بو ،کە دەبوو ڕویدابوایە،ڕێکەوت نەبو،دەستی هەواڵگری تورکیاو پارتی تێدابو،بەڵام خەڵکی ساویلکە ناپرسێت ،گەلۆ ئەی ئاسایش چی دەکات،چۆن بنەماڵەیەک،عەشیرەتێک بەبەرچاوی دەسەڵاتەوە تاوانێکی ئاوا ئەنجامدەدات؟ بۆچی وێنەی دەگیرێت و بڵاو دەکرێتەوە؟ بۆچی دوعا تەسلیمی ئێزیدیەکان کرایەوە؟\nبۆیە دەبوایە ئەوە بزانرێت کە پارتی لەکەسێتی دوعادا هەمان خیانەتی ئەنجامدا ،کە لە ۳ی ئاب ئەنجام درا. یەکەم جار خیانەت لە ئێزیدیەکانکرا،لەکەیسی دوعادا،کوشتنی دوعا زەمینەسازیبو،بۆ کۆمەڵکوژی.هەر چۆنێک بێت،کوڕێکی موسڵمان دەچێت ،گوایە ئاشقی کچێک دەبێت ،کە ئێزیدییە،ئێستا بۆ گومان نەکەین،ئەمە ئەشقێکی هەواڵگرییە.\nقوربانیە کانی پیلانگێڕیەکەی ئاکە پە ،پارتی ،لەوانەیە دەزگای هەواڵگری عیڕاقیش بەشداربێت ، هەرچۆنێک بێت، ڕوداوێکی بەمشێوەیە ڕێکدەخرێت ،زەمینەسازی ئەنجامدەدرێت.تا دوعا بەبەرچاوی خەڵکەوە بکوژرێت. چونکە ئەم بابەتانە لای کەسانی خێڵەکی دەشاردرێتەوە ،نەک بەبەرچاوی خەڵکەوە.بەڵام بۆئەوەی موسڵمانی ساویلکە بتۆقێنن، خۆیان لەجێگەی دوعا دابنێن،بۆئەوەی پێیانبوترێت ئەو یەزیدیانە دەسەڵاتیان هەبێت،هەمان شت بەسەر بەسەر تۆی موسڵمان دێنن کە بەسەر دوعایان هێنا.\nئێمە بینیمان کە ڕایگشتی لەسەر کارەساتی شەنگال ،لەئاستێکی نزم دابو. ئەو جینۆسایدە بەسانایی تێپەڕی،ویژدانی موسڵمانانی نەجوڵاند،بەڵکو فرمێسکی تیمساحیان بۆدوعا دەڕشت.لەوکاتەدا جاشفیکریەکانی ئیسلام ،ئاماژەیان بە کوشتنی دوعادەکرد،تاسەرنج لەسەر تاوان و جینۆسایدی شەنگال لابدەن.بانگخوازەکان ئاماژەیان بە کوشتنی دوعا دەکرد،بەڵام موسڵمانی گەلحۆ ،نەیپرسی ئەمە چ ویژدان و اخلاقێکە،،بۆچی کوشتنی دوعامان بیردەخەنەوە،بۆمەگەر ڕۆژانە هەر کورد نییە،ژن دەکوژێ،کەوایە دەبێت ئێمەش ڕوبەڕوی کارەسات و جینۆسایدێک ببینەوە.بەڵام ئەگەر هێزت هەبێت ،کوا خودا تۆڵەت لێدەکاتەوە. سەدانساڵە تورک کۆمەڵکوژی میللەتان دەکات،بەڵام خوایەک نییە تۆڵەیان لێبکاتەوەو هەربەهێز دەبن.فرمێسکی موسڵمانان بۆ دوعا نەبو،بۆخۆیان بو،بۆ ئایدیۆلۆژیاکەیان بو،بۆ ئەو فاشیزمە کپکراوەیە کە لەسەریاندا.\nئەولۆژیکەی عوسمانیەکان لەمێشکی موسڵمانان جێکرایەوە”ئەوەی دەیانەوێت بەسەرت بێنن،بەسەریان بێنە”ئەمە بەرگرییە لەئەقڵ و حەقیقەت، نەک شتیتر،من دەمەوێت بڵێم ،گریمان کەیسی دوعا بەم شێوەیە نییە،،بەڵام ئەوەی هەیە و ڕاستییە،ئامادەیی ئەو زیهنیەتە فاشیستیەیەکە لەسەری موسڵماناندا،ئەو هەڵچونەگەمژانەیەیە کە لەدەرونیاندا قوڵپ دەدات.ئەویش ئەوەیە خودا دێت بەدەستی پیسترین و چەپەڵترین هێز،تۆڵەی خۆی لە ئێزیدی دەکاتەوە.ئای چ گەلحۆییەکە!\nچۆڵکردنی شەنگال و بەرگری نەکردن لە خەڵکی شەنگال،پێشتر زەمینەسازی بۆکراوە. سەرەتا دەزگای هەواڵگری میت نەخشە و پیلانی زەمینەسازی ئەنجامدانی تاوان دەداتە پارتی ا،پارتیش جێبەجێی دەکات.\nدوعا بەشێوازێکی دڕندانە دەکوژرێت، بەڵام لێرەشدا جەللادی سەرەکی هەر ئاکەپە و پارتین .بەڵام لەڕێگەی ئەو ڕەفتارە ناشیرینە سۆزی خەڵک دەجوڵێت بۆ دوعا،لەهەمانکاتدا ڕقێک بەرامبەر ئێزیدیەکان سەرهەڵدەدات،جارێک وەک ئەوەی کەدوعا موسڵمانە و موسڵمانان خۆ لەجێگەی ئەودادەنێن،هەست دەکەن ئەمستەمە لەوان کراوە،هەتا دورتر دەڕۆن وەهمی ئەوەیان دەچێتە مێشکەوە کە ئەوگروپە ڕقی خۆیان لەکەسێتی دوعادا بەموسڵمانان دەڕێژن!\nکاتێک تاوانی نامرۆڤانەی شەنگال ئەنجامدرا، ڕاستەوخۆ لەجیاتی ورژانی هەستی سۆزداری بۆ ئێزیدیەکان،دوعا وەک قوربانی دێتەوەیاد.یان وەبیر دەخرێتەوە. ڕەوایەتی دانی ناڕاستەوخۆ بە و تاوانە لەلایەن هەندێ بانگخواز،ئەوە ڕون دەکاتەوە کە کوشتنی تراژیدیانەی دوعا،ڕوداوێکی ڕێکەوت نەبو،نەخشەسازی بۆکرابو.هەربۆیە ئەکتەرەکان ،ئەوانەی بەرگریان لەدوعا دەکرد بەناڕاستەوخۆ لایەنگری بۆ تاوانی کۆمەڵکوژی ئێزیدیەکان دەردەبڕن. بۆنمونە عەبدالواحید یەکێک بو لەوانەی بۆشاردنەوەی تاوانی ئەکەپە پارتی داعش، وێنەی کوشتنی تراژیدیانەی دوعای دەهێنایەوەیاد،فرمێسکی تیمساحی دەڕشت .بۆشاردنەوەی تراژیدیایەکی نوێ،تراژیدیایەکی کۆنی دێنایەو ە یادی عەوام،عەوامێک کەسەر لەهیچ ڕوداوێک درناکات جگە لەڕواڵەت هیچ نابینێت.\nئەمە پاساو نییە بۆ کوشتنی دوعا،بەڵکو بەرگریکردنە لەدوعا،ئاشکراکردنی ئەکتەرە ڕاستەقینەکانی کوشتنی دوعایە . بەڵام هێشتا تراژیدیای دوعا بەشی شاردنەوەی تاوان و خیانەتی ئاکە پە پارتی، بەرامبەر ئێزیدیەکانی نەدەکرد،دەبوایە تۆمەتی تریش بدرێتە پاڵیان. لەوکاتەدا کە ئێزیدیەکان ئەو کارەساتەیان بەسەردێت،هەر هێمایەک بەهەر تایبەتمەندیەکی ئەوگروپە پاساو هێنانەوەیە بۆتاوانەکە! بەتایبەت لەسەرزاری موسڵمانەکان ڕەوایەتی ئەدرا بە و تاوانە لەڕێگای بیرخستنەوەی تایبەتمەندیە جیاوازەکانی ئەوگروپە ئاینییە .داخراون،خۆیان ناشۆن،پیسن،شەیتان پەرستن یان ڕێز لەشەیتان دەگرن،هەموو ئەم شتانە هەندێکیان وەک تۆمەت و هەندێکیش تەنها جیاوازی کلتوریە،بەڵام لەوکاتەدا ئاماژەیان پێدەکرا بۆچی؟ بۆ کەمکردنەوەی قورسایی تاوانەکە، بۆ بەلاڕێدابردن و سەرنج خستنە سەرشتێکیتر،و گوماناویکردن و ..تا هیچ کاردانەوەیەک نەبێت بەرامبەر پارتی. واتا بیرخستنەوەی دوعا ،کەرکردن بو،کەرکردن واتا لادانی سەرنجی خەڵک لەسەرشتێک کە پێویستە،بۆشتێک کە پێویست نییە.\nهەمو ئەوەی بەرامبەر ئێزیدیەکان دەوترا بۆ شاردنەوە و لادانی سەرنجبو لەسەر کارەساتی شەنگال .\nکۆمەڵگای خێڵەکی و دواکەوتو، خوڕافی باوەڕی بە بەرپرسیاریەتی کەسی نیە،باوەڕی بە بەرپرسیاریەتی گروپ هەیە،چونکە ئەقڵیەتی ئەوکۆمەڵگایانە مێگەلییە. بۆنمونە بنەماڵەیەک تاوانێک ئەنجام دەدات ،دەبێت تەواوی گروپێک سزابدرێن کە سەر بە یەک ئایدیۆلۆژیان.ئەوەش زهنیەتی خێڵەکی محمد و ئاینی ئیسلامە کە باوەڕی بە سزادانی بەکۆمەڵ هەیە،بەرپرسیاریەتی تاوانیش دەخاتە سەرکۆمەڵ،تەڕوپوش پێکەوە دەسوتێنێت .نەک بۆ گەورەکان بەڵکو لەو سزایانە ژن و مناڵیش بەرپرس دەکرێت،بەتایبەت مناڵ کە بەهیچ پێوەرێکی اخلاقی و قانونی وئەقڵانی بەرپرس نابێت لە و ڕوداوانەی لە کۆمەڵەکەیدا ڕودەدەن. بەڵام زهنیەتی دینیەکان وەهایە خوڕافیی و فاشیستانەیە و کراوەیە بۆ قبوڵکردنی کردەی فاشیستانە بەرامبەر گروپە جیاوازەکانی دەرەوەی خۆی.\nلەکاتێکدا بە پێوەری دونیای پێشکەوتو،کۆمەڵگا ئیسلامیەکان دواکەوتو،کۆنەپەرست و داخراون،بە پێوەری خۆیان بێت هەموو کۆمەڵکوژیەک ڕێپێدراوە لەلایەن وڵاتانی پێشکەوتو،تا ئیتر کۆمەڵگای موسڵمانیش فەتحبکرێت و بێتە ناو دونیای ئەقڵانیەت و مۆدێرن بن!بەڵام بانگخوازە مێشک داعشییەکانی ئیسلامی ئاماژەیان بەو تایبەتمەندیانە دەکرد کە بەناڕاستەوخۆ بۆ لادانی سەرنج بو لەسەر ئەوتاوانە گەورەیە .بێ گومان موسڵمانەکان چەندین جار تاوانی لەم شێوەیان ئەنجامداوە بەرامبەر ئێزیدیەکان و مێژوو ژمارەی فەرمانەکانی تۆمارکردووە،۳ۍ ئاب دواین فەرمان بو کە لەسەردەستی دوهێزی ئیسلامی داعش ئاکەپە بەهاوکاری پارتی بەکرێگیراوی تورک ئەنجامدرا .خودی مسعود بارزانیش لەناو پارتی بەرپرسی یەکەمە لەوتاوانە. چونکە بارزانی بۆ ئەوەی پیلانەکە سەربگرێت بەڵێن دەدات پیانپارێزێت بۆ ئەوەی هیچ هەوڵێکی هەڵاتن و بەرگریش نەدەن. بۆیە پارتی و خودی بارزانی وەک چۆن پیلانی کوشتنی دوعایان داڕشت و ڕێگایان بۆ ئەنجامدانی خۆشکرد،دواتر بەرامبەر تەواوی کۆمەڵگای ئێزیدی هەمان شتیانکرد..ئەگەر بەلۆژیکی موسڵمانان بێت،دەبێت موسڵمانان هەمویان فڕێبدرێنە دەریاوە،چونکە دواکەوتون،وەک سارتەر وتبوی فەڕەنسا وەک مەیمونێکی پێشکەوتو مامەڵە لەگەڵ جەزائیریەکان کردووە.\nداعش پەیوەندی لەگەڵ تورکیا هەبو.بەئاشکرا هاوکاری دەکردن،ڕۆژنامەکان باسیان لە کۆبونەوەی مسعود دەکرد لە ئەردەن،هەمو ئەمانە پێمان دەڵێت :دەزگا هەواڵگریەکان سایکۆلۆژیای موسڵمانانیان خوێندۆتەوە،،پارتی دەزانێت کوشتنی جینۆسایدی ئێزیدیەکان تێدەپەڕێت. بۆیە ئەگەر ڕۆژێک دادگایەک هەبێت،دەبێ هەموو ئەوانە دادگایی بکرێن،کە هەوڵیاندەدا سەرنجی خەڵک لەسەر کارەساتەکە لابدەن. ئەردۆغان خۆی وەک خەلیفەی ئیسلامی ناساند وهەوڵی فەتحکردنی دەوروبەری ئەدا،لێرەدا دەبو دواین سوڵتان و خەلیفەی ئیسلام بەناڕاستەوخۆ دواین فەرمان بەسەر ئێزیدیەکانی ئێزدان بێنێت. ئەمڕۆ هەرکەس سێرچێک بکات تێدەگات ئێمە لەناو چ ئەقڵێکی فاشیستی دادەژین،سەیری ئەو پۆستانەبکەن کە لەسەر ئێزیدیەکان دەکرێت،لەوێدا دەبینن،چ گەلحۆیی و گێلییەک لەئارادایە. باوەڕداری نەزان و گەلحۆ،ناپرسێت تاوانی ئەوانە چییە کە لەسەردەمی دوعا هێشتا لەدایک نەبون؟! دەوترێت باوەڕداران بۆچونەکانی خۆیان دەپەرستن،ئەوەش زۆرواقیعیە،هەموو گەمژەو گەلحۆکان وا ئەزانن خوداش وەک ئەوان بیردەکاتەوە،حاشا ئەم زبڵە،ئەقڵی خودا نییە.\nمرۆڤی شارستانی لەوە تێدەگات ،لەڕووی یاسایی،کە بنەمای ئەقڵانی هەیە، گروپێک تاوانبار ناکرێت،ئیللا ئەوانەنەبێت لە ئەنجامدانی تاوانەکە بەشدارن.لەوە بترازێ ئەقڵی فاشیستی و خوڕافی و فەتحە.\nئەو موسڵمانانەی پاساو بۆ کوشتاری جولەکەکانی مەدینە دێننەوە،هەر ئەوانەن فرمێسک بۆ دوعا دەڕێژن،و پاساو بۆ داعش دێننەوە، چرپە چرپێک لە ژێر لێوەوە دێت و پێیان دەڵێت:داعش ئیسلامی ڕاستەقینەیە.بەڵام ئەمڕۆ ئێمە لاوازین،دەبێ بێدەنگ بین.ئەگەر داعش سەرکەوت ئەوا ئێمە چیمان دەوێت ، دەبین ە پۆلیسی ئەخلاق، وشەلاقچی و تاڵانچی.ئەمەیە دووڕویی …\nئەم بانگخوازە گەلحۆیانە،ئەو مرۆڤە مێژوییانە،پێمان ناڵێن تاوانی هیندیە سورەکان چیبو،ئەرمەن،جولەکە، ،کوردەکانی دەرسیم، هەڵەبجەییەکان و…وادیارە پیاوانی خودا لەمێژودا دەبێت هەر لەسەر شێوەی ستالین و بەغدادی و هیتلەرو ئەردۆغان دەرکەون.\nPrevious کەریم کابان،،،قوربانیی کۆمەڵگایی چینایەتیە!.. عبدالرحمن محمد\nNext ترامپیزم و پەڕلەمانتاریزم لە ئەمریکا/ حەمید تەقوایی.. وەگێڕانی: کاوە عومەر


سینارێۆكانی پاش كشانەوەی ئەمریكا لە سوریا – Knwe.org\nسەرەکی » وتار » بورهان شێخ ڕەئوف » سینارێۆكانی پاش كشانەوەی ئەمریكا لە سوریا\nسینارێۆكانی پاش كشانەوەی ئەمریكا لە سوریا\nسیناریۆكان زۆرن لە پاش بڕیارە كتوپڕ و بێ لێكدانەوەكەی سەرۆكی ولایەتە یەكگرتووەكانی ئەمریكا دۆناڵد ترەمپ بە كشانەوەی هێزەكانی لە باكووری سوریا كە ژمارەیان زیاتر لە دوو هەزار كەسە ڕەنگدانەوەو كاردانەوەی زۆری لێكەوتووەتەوە و لێدەكەوێتەوە لە ئایندەدا كارئەكتەرەكانی سەر شانۆی ڕووداوەكانی سوریا چ ناوخۆیی و چ دەرەكی هەر لە كوردەكانی سوریاوە بگرە تا شام و ئەنقەرە و تاران و مۆسكۆش.\nكوردەكانی سوریا دەبنە قۆچی قوربانی ؟\nئەوەی مەترسی گەورەی لەسەرە لە پاش كشانەوەی هێزەكانی ئەمریكا لە سوریا پێدەچێت كورد بێت، هەرچەندە كورد كە سەرەتا شۆڕشیان دەست پێكرد پشتئەستوور بوون بە توانا و خواست خۆیان و مۆڵەتیان لە كەس وەرنەگرت بۆ ئەو بزاڤە كە وەڵامدانەوەیەكی گونجاو بوو بۆ ئەو بارودۆخەی تێیدا ئەژیان، هەر لە پێنەدانی ڕەگەزنامەی سوری بۆ توێژێكی زۆر لە كوردی نیشتەجێی ئەو وڵاتە نكووڵی كردن لە مافەكانیان هەر لە خوێندن بە زمانی دایك تا دەگاتە مافی كولتووری و سیاسی،بەڵام لەگەڵ پێشكەوتنی ڕووداوەكانی شۆڕشی سوریا و سەرهەڵدانی ڕەوت و تاقمی تیرۆریستی جۆراوجۆر لەوانە «داعش»، هەروەها دەستوەردانی وڵاتانی ناوچەكە و زلهێزانی جیهان «ئەمریكا و روسیا» لە سوریا ، كوردەكانی سوریا كەوتنە خانەی ئەمریكا و هێزەكانیان واتە( هەسەدە ) بووە بەشێكی گرنگ و دیاری شەڕی دژی تیرۆر و سەرنجی هەموو وڵاتانی پەیوەست بەو شەڕەی بۆ خۆی ڕاكێشا.\nبۆیە ئێستا لە دوای بڕیارەكەی سەرۆك ترەمپ لە 19/12/2018 بە كشانەوەی هێزەكانی ئەمریکا لە سوریا مەترسی گەورەو ڕاستەوخۆ لە سەر هێزەكانی كوردە لە باكوری سوریا بەو پێیەی بڕبڕەی پشتی هێزەكانی سوریای دیموكراتن ( هەسەدە) كە توركیا بە درێژكراوەی پارتی كرێكارانی كوردستانیان دەزانێت و ئەوانیش بە هێزی تیرۆریست ناوەزەند دەكات و جیاوازی نابینێت لە نێوان ئەوان و داعشدا بە تایبەتی هەر لەم ساڵی 2018 دا كانتۆنی عەفرینیان داگیركرد، ئێستاش هەڕەشەی ئاگراوی توندو تۆڵە ئامێزیان لێدەكەن و بە تایبەتی لێدوانەكانی ئەم دواییەی خلوسی ئاكاری وەزیری بەرگری توركیا لە هەسەدە كە وتی: سەنگەرەكانیان دەكەین بە گۆڕ بۆیان. بە پێشچاوی هەموو جیهانەوە هەروەها كۆكردنەوەی هێزی سەربازی لە سەر سنوورەكانی سوریا بەتایبەتی نزیك لە شارۆچكەی مەنبج و هەڕەشەی بەردەوام لە كورد ئاماژەی ترسناكن بۆ سەر ئایندەی كورد لە سوریا و هەروەها كشانەوەی هێزەكانی ئەمریكا وەكو داگیرسانی گڵۆپی سەوزی ئەمریكایە بۆ توركیا لە لایەن ئەمریكاوە .\nچارەنووسی كوردی ڕۆژئاوا\nهەرچەندە كوردەكانی ڕۆژئاوای كوردستان بە تایبەتی (پەیەدە) هەر لە سەرەتای شۆڕشی سوریا و كشانەوەی هێزەكانی ڕژێم لە ناوچە كوردنشینەكان ئیدارەی خۆسەریان ڕاگەیاند و جۆرێك لە هەماهەنگیان لەگەڵ شامدا هەبوو، بەڵام دەستوەردان و هاتنەناوەوی ئەمریكیەكان بارودۆخەكەی بۆ ئاڵۆزتركردن و كشانەوەی ئێستاشیان ئەمانی خستۆتە بەر چارەنووسێكی ترسناکەوە، چونکە یان دەبێت لەگەڵ ڕژێمی بەشار ئەسەد ڕێكبكەون كە پێشتر دوو هەڵبژاردەی خستبوونە بەردەست ئەویش گفتوگۆ و دیالۆگ یان یەكلاكردنەوەی سەربازی، كە ئەمەیان پێدەچێت گونجاوترین ڕێگا بێت بە وتووێژ و دان و سان بگەنە چارەیەك بۆ بەڕێوەبردنی ناوچە كوردیەكان، چونكە بە پێچەوانەی ئەمە و بەرەنگاربوونەوەی سوپای توركیایە كە لەسەر سنوورەكان خۆی مەڵاس داوە.\nهەرچەندە بڕیارەكە ترەمپ ڕۆڵی كوردی زۆر لاواز كرد سەرەڕای ئەوەی نزیكەی 30% خاكی سوریایان لە بندەستە ، هەروەها بەشێکی زۆریی سەرچاوەكانی «نەوت و گاز و ئاویش» لەم ناوچانەدایە .\nئەم بڕیارەی ترەمپ ڕێخۆشكەرە بۆ ئەوەی ئێران ببێتە خاوەنی ڕێڕەوێك بۆ سەر دەریای سپی ناوەڕاست ئەو خەونەیان بەدی بێت كە ساڵانێكە خەوی پێوە دەبینن و ئەمریكیەكان ڕێگر بوون، لەلایەكی ترەوە پێدەچێت توركیا و ڕژێمی سوریا ئەو ناوچانەی لە بندەستی كوردان، لە نێوان خۆیاندا دابەشیبكەن بە شێوەیەك شارەكانی ڕەقە و دێرزۆر كە سەرچاوەی نەوت و وزەن بۆ ڕژێمی سوریا و ناوچە سنووریەكانیش بۆ توركیا.\nچارەنووسی تاقم و گروهەكانی ئۆپۆزسیۆنی سوریا\nمەبەست لەو تاقم گروپانەیە كە لە ئیدلبن و لە ژێر هەژموونی توركیادان، ئەمەش پێدەچێت بە ڕێكەوتنێك لە نێوان ئەنقەرەومۆسكۆ كۆتایی پێبێت و هێزەكانی سوریا بچنەوە ئەدلب بەرامبەر پێشڕەوی هێزەكانی توركیا و گروهە وابەستەكانیان لە ناوچە كوردییەكاندا.\nئەی داعش چی لێدێت ؟\nهەرچەندە ترەمپ وتی: داعشمان تەواو كردوو كۆتاییمان پێهێناوە، بەڵام تا ئێستاش لە شەڕێكی سەختدان لە ناوچەكانی ڕۆژهەڵاتی سوریا لە گەڵ هەسەدە، بۆیە دوور نیە بەم بڕیاری كشانەوەی هێزەكانی ئەمریكا سەرلە نوێ خۆیان ڕێكبخەنەوەو پەلاماری تر بددەنەوە، بە تایبەتی لە كاتێكدا هەسەدە هەڕەشەی ئەوە دەكات ئەگەر سوپای توركیا پەلاماری ناوچەكانیان بددەن، ئەوا ئەمان لە شەڕی داعش دەكشێنەوەو بەرەڤانی لە ناوچەكانی خۆیان دەكەن.


کوردیپێدیا - زنان انفال: بازماندگان زن نسل کشی انفال در کردستان عراق\n📕 زنان انفال: بازماندگان زن نسل کشی انفال در کردستان عراق | پۆل: پەڕتووکخانە | زمانی بابەت: 🇮🇷 فارسی\nنویسنده: چومان هردی\nمترجم: خوشناو قاضی\n🔗 خوێندنەوە / داونلۆدکردنی پەڕتووکی: زنان انفال: بازماندگان زن نسل کشی انفال در کردستان عراق\n1. 👁 چومان هردی\n3. 👁 خۆشناو قازی\n➕ ئەم بابەتە لەلایەن: (هاوڕێ باخەوان)ەوە لە: May 30 2018 10:52PM تۆمارکراوە\n✍ ئەم بابەتە بۆ دواجار لەلایەن: (زریان سەرچناری)ەوە لە: Jul 29 2019 2:59PM باشترکراوە\n📷 فایلی وێنە 1.0.1 18 KB Oct 7 2018 11:49AM هاوڕێ باخەوان\n📕 فایلی PDF 1.0.1 3 MB 240 May 30 2018 10:52PM هاوڕێ باخەوان


هەفتە چارەنووسسازەکەی ترەمپ؛ لەنێوان لێپێچینەوە و مەترسییەکاندا\nهەفتە چارەنووسسازەکەی ترەمپ؛ لەنێوان لێپێچینەوە و مەترسییەکاندا\nترەمپ پێوانەی مێژووی لێپێچینەوە لە سەرۆکەکانی ئەمریکای تۆمارکرد، جیهان چاوی لە کۆتا هەفتەی سەرۆکایەتییەکەیەتی، دەزگا هەواڵگرییەکان و لایەنگرانیشی باس لە روداوی چاوەڕوان نەکراو دەکەن. هەوڵی دیموکراتەکان بۆ لابردنی پێش تەواوبوونی وادەی یاسای خۆی و یەکەمین لێپێچینەوە شکستیهێناوە و بە نیازن لە دواین ڕۆژی سەرۆکایەتیەکەیدا، دووەمین دانیشتنی لێپێچینەوە لە ئەنجوومەنی نوێنەرانی ئەمریکا دژی ترەمپ بەڕێوە ببەن.\nریکۆردی مێژووی لێپێچینەوە\nترەمپ یەکەم سەرۆکە لە مێژووی ئەمریکا دووجار لەماوەی خولی سەرۆکایەتییەکەیدا رووبەڕووی لێپێچینەوە دەکرێتەوە.\nلەماوەی 13 مانگدا ئەنجوومەنی نوێنەرانی ئەمریکا بۆ دووەمجار لێپێچینەوە لە ترەمپ دەکات.\nرۆژی سێشەممە ئەنجوومەنی نوێنەران پڕۆژەیاسایەکیان پەسەند کرد کە داوا لە مایک پێنس، جێگری سەرۆک و کابینەکەی دەکات یاسای هەمواری 25 لە دەستووری ئەمریکا کارا بکەن کە بەم هەنگاوەوە سەرۆکی ئەمریکا راستەوخۆ بە بیانوی نەشیاوی لەکارلادەدرێت، بەڵام مایک پێنس رەتیکردەوە هەنگاوێکی لەمجۆرە بهاوێژێت و ئاماژەی بەوەدا ئەم مادە یاساییە بە گونجاو نازانێت لەم کاتەدا جێبەجێ بکرێت ، لێپێچێنەوەی کردە تەنیا بژاردەیەک لەبەردەم کۆنگرێسی ئەمریکا.\nیەکەمین لێپێچینەوە لە ترەمپ، لە 18ی کانوونی دووەم 2019، لەسەر پەیوەندییە تەلەفۆنییەکەی لەگەڵ سەرۆکی ئۆکراینا بوو، سەرۆکی ئەمریکا بەوە تۆمەتبار کرا داوای کردووە تۆمەت بۆ جۆ بایدنی سەرۆکی هەڵبژێردراوی ئەمریکا دروستبکات، بەڵام هیچ کۆمارییەک لە دژی ترەمپ دەنگیان نەدا و دوو هەفتە دواتر بەبێ تاوان لەقەڵەم درا.\nلەماوەی 13 مانگدا ئەنجوومەنی نوێنەرانی ئەمریکا دووە جار لێپێچینەوە لە ترەمپ دەکات\nدووەمین تۆمەت بۆ لێپێچینەوە لە ترەمپ بریتییە لە "هاندان بۆ ڕاپەڕین" لە دژی دامودەزگا حکومییەکان.\nئەو گوتارەی 6ی کانوونی دووەم 2021، دۆناڵد ترەمپ چەند کاتژمێرێک بەر لە هێرشی سەر کۆنگرێس لە کۆبوونەوەیەکی جەماوەری پێشکەشی کرد، یەکێکە لەو تۆمەتانەی ترەمپی تووشی لێپێچینەوە کردووە.\nئەگەرچی لە لێپێچینەوەی یەکەمدا هیچ کۆمارییەک دژی ترەمپ دەنگی نەدا، بەڵام ئەمجارەیان هەندێک لە کۆمارییەکانیش لەگەڵ لێپێچینەوەدان.لیز چینی، کچی دیک چینی جێگری جۆرج بۆشی سەرۆکی پێشووتری ئەمریکا رەخنەی زۆری لە ترەمپ هەیە و جۆن کاتکۆی کۆماری و ئادام کینزینگەر هەردووکیان پاڵپشتیان بۆ پڕۆسەی لێپێچینەوە دەربڕیوە، 10 کۆنگرێسمانی کۆماری پاڵپشتی لە پرۆسەکە دەکەن. بەمەش دەنگەکان دژی ترەمپ بوون بە 232 دەنگ و ئەوانەی دژی لێپرسینەوە بوون ژمارەی دەنگەکانیان 197 دەنگ بوو.\nکاریگەری لێپێچینەوە لە ترەمپ چییە؟\nلە ئێستادا، لابردنی ترەمپ لە سەرۆکایەتی پێش تەواوبوونی وادەی یاسایی کارێکی نەکردەیە، چونکە ئەنجوومەنی پیرانی ئەمریکا، لە هەفتەی کۆتایی سەرۆکایەتی خولی یەکەمی دۆناڵد ترەمپدا، هیچ دانیشتنێک ئەنجام نادات.\nلە ئەگەری ساغبوونەوەی تۆمەتی "هاندان بۆ راپەڕین"دژی دەزگا حکومییەکان لەسەر دۆناڵد ترەمپ، ئەوا بۆ هەمیشە ناتوانێت لە هەڵبژاردنی سەرۆکایەتی ئەمریکادا بەشداری بکات.\nدروشمە بەناوبانگەکەی ترەمپ لە هەڵبژاردنەکاندا بریتی بوو لە "ئەمریکا مەزن دەکەینەوە"\nپەسەندکردنی تۆمەتبارکردنی ترەمپ پێویستی بە دوو لەسەر سێی دەنگی ئەندامانی ئەنجوومەنی نوێنەرانی ئەمریکا هەیە و بەم پێیەش دەبێت 17 ئەندامی کۆمارییەکان دژی ترەمپ دەنگ بدەن.\nوابڕیارە کۆتا کۆبوونەوەی ئەنجوومەنی نوێنەرانی ئەمریکا بکەوێتە 19ی کانوونی دووەم، واتە کۆتا ڕۆژی خولی یەکەمی سەرۆکایەتی دۆناڵد ترەمپ.\nترەمپ تۆمەتەکان رەتدەکاتەوە\nدۆناڵد ترەمپ، سەرۆکی ئەمریکا لە پەیامێکدا کە سکرتێری رۆژنامەوانیی کۆشکی سپی بڵاویکردووەتەوە، دەڵێت "توندوتیژی و دەمارگیری مەحکوم دەکەم، دەمارگیری لە هیچ جێگایەکی وڵاتەکەمان و بزووتنەوەکەمان جێگای نابێتەوە. دروشمی "دووبارە ئەمریکا مەزن دەکەینەوە" هەمیشە پەیڕەیکردن بووە لە یاسا. "\nترەمپ لە گوتارەکەیدا ئاماژەی بەوەدا "هیچ لایەنگرێکی واقیعی من، هەرگیز بێ ڕیزی بە جێبەجێکردنی یاسا و ئاڵای ئەمریکا ناکات. ئەنجامی هەریەک لەم کارانە هێرشکردنە بۆ سەر بزوتنەوەکەمان و وڵاتەکەمان."\nلە درێژەی گوتارەکەیدا، سەرۆکی ئەمریکا باسی لەوەش کرد، ئەم ئاڵنگاریەش تێدەپەڕێنن.\nمەترسییەکان لە مەراسیمی سوێندخواردنی بایدندا\nرۆژی 20ی کانوون دووەم 2020، مەراسیمی سوێندخواردنی سەرۆکی نوێ لە ئەمریکادا بەڕیوە دەچێت.\nسەرچاوە هەواڵگرییەکانی ئەمریکا باس لە ئەگەری مەترسی دەکەن لە بەڕێوەچوونی مەراسیمی سوێند خواردنی جۆبایدندا.رۆژنامەی نیۆرک تایمزی ئەمریکا ئاماژە بەوە دەکات کە دامەزراوە هەواڵگرییەکانی ئەمریکا نیگەرانی هەرەشەی گرووپی چەکدارین لەو رۆژەدا.\nکۆنگرێسی ئەمریکا بووەتە سەربازگە\nپێشتریش راگەیەنرا، لە 16 ئەم مانگەوە لە هەموو ویلایەتەکانی ئەمریکا و لە 17 ی مانگەوە لە واشنتۆن خۆپیشاندان دژی دەستبەکاربوونی بایدن دەکرێت، ئاسایشی نەتەوەیی ئەمریکا نزیکەی 15 هەزار سەربازی ناردووەتە واشنتن و رێگری کراوە لە هاتنی گەشتیار تاوەکو 24ـی کانوونی دووەم.\nسوپای ئەمریکاش لە پەیامێکدا ئەوەی وەبیری سەرباز و هاووڵاتییانی مەدەنی وڵاتەکەی هێناوەتەوە کە پابەندی یاسا بن، دەشڵێت "گەل چاوەڕێی ئەوە دەکات کە هەموو ئەندامانی سوپای ئەمریکا پابەندی یاسا بن و کاری دروست بە رێگەی دروست ئەنجامبدەن."


به‌م سنووره هاوبه‌شانه‌ی ئێراقه‌وه بایکۆتی دژ به ئێران مانای نیه - SAHAR KURDISH (Sorani)\nبه‌م سنووره هاوبه‌شانه‌ی ئێراقه‌وه بایکۆتی دژ به ئێران مانای نیه\nJul 12, 2018 10:48 Asia/Tehran\nئێران 1458 کیلۆمه‌تر سنووری هاوبه‌شی له‌گه‌ڵ عێراق و 499 کیلۆمه‌تریش سنووری هاوبه‌شی له‌گه‌ڵ تورکیا هه‌یه ئه‌وه‌ش ده‌رفه‌تێکی بێ وێنه‌یه که هه‌رگیز وه‌کوو ده‌رفه‌ت خوێندنه‌وه‌ی بۆ نه‌کراوه به‌ڵکوو زیاتر له‌به‌ر نه‌بوونی زانیاری و ئاوڕنه‌دانه‌وه له سنوورەکان و پوتانسیەلی کۆمه‌ڵگه‌ی ده‌ره‌وه‌ی سنوور ڕاستییه‌کان له‌به‌رچاو نه‌گیراون.\nله مێژه‌وه زلهێزه‌کان و به تایبه‌ت ئه‌مریکا له‌به‌ر ئه‌و هۆکاره‌ه‌ی که به نافه‌رمانی له په‌یڕه‌وی نێوده‌وڵه‌تی ناویان لێ بردوووه هه‌ڕه‌شه‌ی ئابلۆقه‌ی ئابووریی زیاتر له ئێران ده‌که‌ن و هه‌رجاره و به‌و هه‌ڕه‌شانه شه‌پۆلێک له گرانی و هه‌ڵکشانی نرخی درۆیین ڕوو ده‌کاته بازاڕه‌کانی ئێران و به‌داخه‌وه بژێوی ژیانی هاووڵاتییان تووشی کێشه ده‌کات. سه‌ره‌تایی‌ترین ته‌گبیر پاش ڕاگه‌یێندرانی هه‌موو سزایێکی ئابووری ئه‌وه‌یه نرخی شتومه‌ک و کاڵا و خزمه‌تگوزاری و که‌رتی وزه زیاد ده‌کات و ئه‌و هه‌ڵکشانی نرخه‌ش زیاتر گوشار ده‌خاته سه‌ر چینی لاوازی کۆمه‌ڵگا. به‌رپرسانی پێوه‌ندیداریش به‌داخه‌وه له‌و حاڵه‌تانه‌دا له جێگه‌ی ئه‌وه‌ی چاره‌سه‌رێک بدۆزنه‌وه هه‌ڵوێستی به‌رگرییانه و مونفه‌عیلانه ده‌گرنه‌به‌ر. ئه‌و هه‌ڵوێسته‌ی کاربه‌ده‌ست و مودیرعامه‌کان گله‌یی لێ ناکرێت چوونکه به گشتی شوێنکه‌وتووی ئه‌جێندای کاربه‌ده‌ستانی ده‌وڵه‌تن و ئه‌و تایبه‌تمه‌ندییه نادروسته‌ش گه‌ره‌نتیی پاراستنی ده‌سه‌ڵاتی مه‌رجه‌ع ده‌کات بۆیه داهێنان و ته‌گبیر له که‌رتی به‌ڕێوه‌به‌رایه‌تیدا نابینرێت.\nخوێندنه‌وه بۆ ده‌رفه‌ته‌کان بکرێت له سنووری ناوچه کوردنشینه‌کان\nبه‌ڕێوه‌به‌ر و مودیرعامی ئه‌و ده‌وڵه‌ته‌ی باسی لێی کرا له‌به‌ر ئه‌وه‌ی له ڕاستییه‌کانی کۆمه‌ڵگا تێناگه‌ن و به توندترین شێواز سه‌ر به لایه‌نی سیاسیی خۆیانن ناتوانن بڕیاری هاوته‌ریب له‌گه‌ڵ ڕاستییه‌کانی کۆمه‌ڵگا بده‌ن. له ڕووی ئه‌و زانیارییانه‌وه که له به‌ڕێوه‌به‌رانی ده‌وڵه‌ت به‌ده‌سته‌وه‌یه ده‌کرێت بڵێین زۆرینه‌یان چاره‌سه‌ر و ته‌گبیریان پێ نییه بۆ ئیداره کردنی کاتی قه‌یران. ئه‌و به‌ڕێوه‌به‌رانه وا تێگه‌شتوون و دۆخی قه‌یراناوی ته‌نها ئه‌و کاته‌یه که ڕووداوێکی سروشتی و له‌ناکاو ڕوو بدات. ئه‌وه‌ش له حاڵێکدایه قه‌یرانی ڕاسته‌قینه کێشه و چه‌رمه‌سه‌ریی هاووڵاتییانه بۆ بژێوی ژیانی ڕۆژانه‌یان. دیاره له دۆخی ئاساییدا پێکهاته‌ی به‌ڕێوه‌به‌رایه‌تیی کۆمه‌ڵگا به شێوازی ئۆتۆماتیک و سیسته‌ماتیک به‌ڕێوه ده‌چێت و ئه‌رکه له‌سه‌ر به‌ڕێوه‌به‌ران بۆ دۆخێکی وه‌کوو ئه‌م دۆخه‌ی ئێستا ئه‌جێندا و به‌رنامه‌ی خۆیان هه‌بێت. یه‌ک له‌و ده‌فرایه‌تییانه‌ی له‌م هه‌لومه‌رجه‌ی ئێستادا یارمه‌تیده‌ر ده‌بێت بۆ کردنه‌وه‌ی گرێی کوێره‌ی کێشه‌ی ئابووریی ئێران سنووری هاوبه‌شی ئه‌و وڵاته‌یه له‌گه‌ڵ عێراق و تورکیا. به گشتی ئێران 6 هه‌زار کیلۆمه‌تر سنووری وشکانی و 2700 کیلۆمه‌تر سنووری ئاویی هه‌یه و یه‌ک له ستراتێژیکترین وڵاته‌کانه له ناوچه‌که‌دا به تایبه‌ت دۆخی سیاسیی کۆمه‌ڵایه‌تیی دراوسێکانی ئێرانیشی پێ زیاد بکرێت که به‌ڕێوه‌به‌رانی ناوچه‌که و ئێران ئیهمالیان کردوووه. ڕووی قسه‌ی ئه‌م یادداشته له پارێزگاره‌کانی ناوچه‌ی ڕۆژئاوای ئێرانه به تایبه‌ت چوار پارێزگاری پارێزگا کوردنشینه‌کان. ئێران 1458 کیلۆمه‌تر سنووری هاوبه‌شی له‌گه‌ڵ عێراق و 499 کیلۆمه‌تریش سنووری هاوبه‌شی له‌گه‌ڵ تورکیا هه‌یه ئه‌وه‌ش ده‌رفه‌تێکی بێ نموونه‌یه که هه‌رگیز وه‌کوو ده‌رفه‌ت خوێندنه‌وه‌ی بۆ نه‌کراوه به‌ڵکوو زیاتر له‌به‌ر نه‌بوونی زانیاری و ئاوڕنه‌دانه‌وه له مه‌رزه‌کان و ده‌فرایه‌تیی کۆمه‌ڵگه‌ی ده‌ره‌وه‌ی سنوور ڕاستییه‌کان له‌به‌رچاو نه‌گیراون.\nهه‌ڕه‌شه‌ی ئابلۆقه‌ی دژ به ئێران بکه‌نه ده‌رفه‌ت\nچوار پارێزگای ڕۆژئاوای ئێران که دراوسێی عێراق و تورکیان قه‌یرانی به‌ڕێوه‌به‌رایه‌تییان تووش بوووه و به‌ڕێوه‌به‌رانی هه‌ر چوار پارێزگاکه هیچ پلان و به‌رنامه‌یێکیان نییه بۆ به‌کارهێنانی عێراق و هه‌رێمی کوردستان ئه‌وه‌ش له حاڵێکدایه بازاڕێکی 150 میلیۆن که‌سی (ڕاسته‌وخۆ و ناڕاسته‌وخۆ) له‌ودیو سنووره‌وه چاوه‌ڕوانن به‌ڵام تا ئه‌م کاته‌ش هیچ هه‌نگاوێکی ستراتێژییانه له‌وباره‌یه‌وه نه‌نراوه. زۆرینه‌ی مودیرعامه‌کانی ناوچه‌کانی سه‌ر سنوور بێ هه‌ڵوێستن و ته‌نها ده‌ڕواننه ئاڵوگۆڕی بازرگانی و ئه‌و بوێرییه‌یان تێدا نییه که بێنه مه‌یدان و کار بکه‌ن له بازاڕه به‌رفراوانه‌کانی وڵاتانی دراوسێ. ئه‌گه‌رچی ئابلۆقه‌ی سه‌ر ئێران کارتێکه‌ریی خراپی هه‌بوووه له باری ده‌روونییه‌وه به‌ڵام هه‌مان ئابلۆقه‌ی ئابووری له‌م دۆخه‌دا ده‌توانێت ببێته بیانوو بۆ مودیرعامه‌کانی پارێزگا سنوورییه‌کان و پاساوی نیشتیمانیشی له‌گه‌ڵ بێت بۆ ده‌ست تێکردنی پڕۆسه‌ی بازرگانی له بازاڕه‌کانی عێراق و تورکیا بۆیه پێشنیاری خاوه‌نی ئه‌م نووسراوه‌یه بۆ به‌ڕێوه‌به‌رانی ناوچه‌که ئه‌وه‌یه خوێندنه‌وه‌یێکی جیدی بۆ بازاڕه‌کانی تورکیا و دیکه‌ی وڵاته‌کان له عێراق و ناوچه‌که بکه‌ن و به‌و شێوازه ده‌ره‌چه‌یێک بکه‌نه‌وه بۆ ده‌رباز بوون له دۆخی چه‌قبه‌ستووی ده‌ستکردی ئابووریی ئێستا. به‌شداری کردن له پڕۆسه‌ی ئاوه‌دانکردنه‌وه‌ی شاره ڕووخاوه‌کانی عێراق و سووریا بازاڕێکی هه‌ره‌گونجاوه بۆ بووژانه‌وه‌ی ئابووری ئێران که پێوه‌ندیی به گه‌مارۆ و ئابلۆقه‌ی دژ به‌و وڵاته نییه و ئه‌گه‌ر هه‌نارده کردن بۆ ئه‌و وڵاتانه ڕه‌ونه‌قی جیدی هه‌بێت هاورده کردنی هه‌موو جۆره کاڵایێکیش له‌و سنوورانه‌وه ده‌سته‌به‌ر ده‌بێت. عێراق یه‌ک له‌و وڵاتانه‌یه که به نیسبه‌ت زۆرینه‌ی په‌یمانه نێوده‌وڵه‌تییه‌کان هیچ ئیلتیزامێکی نییه و باشترین به‌نده‌ری بازرگانی ده‌بێت بۆ ئێران له به‌ری ڕۆژئاواوه.\nگومرگ ده‌وری جیدی ببێنێت\nڕێکخراوی ده‌وڵه‌تیی گومرگ وه‌کوو ڕێکخراوێکی کاریگه‌ر له گه‌شه‌سه‌ندنی ئابووری ئێران به تایبه‌ت له ناوچه سنوورییه‌کان ده‌توانێت دۆخی قه‌یران بقۆزێته‌وه و هه‌ندێک ئاسانکاری بکات بۆ هاورده کردنی کاڵای زه‌رووری و به‌و شێوازه‌ش گوشاری گه‌مارۆکان که‌م بکاته‌وه. ئێستاکه نۆژه‌ن کردنه‌وه‌ی شاره ڕووخاوه‌کانی عێراق به ته‌نها ده‌توانێت جگه له پارێزگاکانی سه‌ر سنوور زۆرینه‌ی پارێزگا پیشه‌یییه‌کانی ئێرانیش به‌خۆوه سه‌رقاڵ بکات و یه‌که‌م که‌س که له‌و خه‌ڵاته که‌ڵک وه‌رده‌گرێت دانیشتوانی سه‌ر سنوورن که ئێستا بێکاری ئازاریان ده‌دات. له‌و هه‌لومه‌رجه‌دا ئه‌و بڕیاره گه‌وره‌ترین خزمه‌تگوزاریی ده‌بێت که ده‌توانێت سه‌ره‌ڕای پێشخستنی ئابووری وڵات کێشه‌ی سنوورنشینه‌کانیش هه‌موار بکات. ئه‌وه‌ش ناکرێت مه‌گه‌ر ئه‌وه‌ی به‌ڕێوه‌به‌ران و مودیرعامه‌کانی ئێران و له پێش هه‌موویانه‌وه پارێزگاری پارێزگا سنوورییه‌کان قۆڵی لێ هه‌ڵماڵن و خوێندنه‌وه‌یێکی دروست له بازاڕی عێراق و وڵاتانی دراوسێ بکرێت و سه‌ره‌ڕای ئه‌وه‌ش به‌ڕێوه‌به‌ر و مودیرعامه‌کانی له مانای خوانی به‌تاڵ تێبگه‌ن و بزانن تێپه‌ڕاندنی ژیان به پاره‌ی "یارانه" مانای چییه.\nپارێزگارانی ناوچه سنوورییه‌کان توانای شه‌خسیی خۆیان کارا بکه‌نه‌وه\nبه‌پێی ئه‌و زانیارییانه‌ی له توانای شه‌خسیی پارێزگارانی سێ پارێزگای ستراتێژیکی به‌ری ڕۆژئاوای ئێران به‌ده‌سته‌وه‌یه پێده‌چێت ئه‌و هه‌ڵمه‌ته ده‌توانێت به باشترین شێواز جێبه‌جێ بکرێت. پارێزگای ئازه‌ربایجانی ڕۆژئاوا هه‌گبه‌ی دیپلۆماسییانه‌ی ڕوونی به‌ده‌سته‌وه‌یه ئه‌وه‌ش له وڵاتێکی هه‌ره‌گرینگ و ستراتێژیک وه‌کوو ئه‌ڵمانیا. پارێزگای کوردستانیش له پێشینه‌که‌یدا بازرگانیی زه‌به‌لاح و پارێزگاری کرماشانیش له که‌رتی ئاوه‌دانکاریدا هه‌گبه‌ی ڕوونیان به‌ده‌سته‌وه‌یه که له بوومه‌له‌رزه‌که‌ی ئه‌مدواییه‌ی کرماشاندا باش ده‌رکه‌وت.\nهه‌موو ئه‌م توانا هێزه‌کی و کردارییانه له په‌یکه‌ره‌ی به‌ڕێوه‌به‌رایه‌تیی ناوچه‌که‌دا ده‌توانێت پاش پێکهاتنی حکوومه‌تی نوێی به‌غدا له چوارچێوه‌ی کۆنفڕانسی ڕاسته‌قینه‌ی سه‌رمایه‌دانه‌ری له عێراق کۆمه‌ڵێک ئاسۆی ڕوون بکاته‌وه. به‌ڕێوه‌به‌رایه‌تی پارێزگاکان ته‌نها ئه‌وه نییه دۆخی ئێستای ناوچه‌که ئیداره بکرێت به‌ڵکوو له‌م دۆخه‌ی ئێستادایه که هونه‌ری ئیداره کردن و به‌ڕێوه‌به‌رایه‌تی ده‌رده‌که‌وێت و یادی به‌ڕێوه‌به‌رانی قه‌یران له سه‌رده‌می شه‌ڕدا وه‌بیر ده‌هێنێته‌وه. نه‌خوازه‌ڵا که کار کردن له‌م دۆخه‌ی ئێستادا مه‌رگ و قوربانیی سه‌رده‌می شه‌ڕیشی تێیدا نییه به‌ڵکوو هه‌له بۆ به‌رهه‌مهێنان و چالاکیی کۆمه‌ڵایه‌تی به‌و مه‌رجه‌ی تایبه‌تمه‌ندیی عه‌شیره‌گه‌ری و خزم خزمێنه له به‌ڕێوه‌به‌رایه‌تیی ناوچه‌که نه‌مێنێت.


پەڕاوى زانیاریەکان: پڕۆژەى سۆمەریون ى کۆمەککراو لەلایەن یەکێتى ئەوروپاوە | بەرنامەی نەتەوە یەکگرتووەکان بۆ پەرەپێدان لە عێراق\nئەم بڵاوكراوەیە داببەزێنە\nكوردی ( B)\nئەم پڕۆژەیە، کە لەلایەن یەکێتى ئەوروپاوە کۆمەک دەکرێت، لە لایەن بەرنامەى نەتەوە یەکگرتووەکان بۆ پەرەپێدان و بە هاوبەشى لەگەڵ پارێزگاى زیقار و ڕێکخراوە ناحکومییەکانى وەک Un Ponte Per و حمات دیجلە و پڕۆژەکانى سەفینە و ستۆدیۆى کارلۆ لیۆپاردییەوە جێبەجێ دەکرێت. ئەمەش بەشێکە لە بەرنامەى پشتیوانیکردنى چاکبوونەوە و سەقامگیرى لە عیراقدا لە ڕێگەى پەرەسەندنى نێوخۆییەوە.\nپەڕاوى زانیاریەکان ئامانج و چاڵاکییەکان دەخاتە ڕوو.\nیەکیتى ئەوروپا کۆمەکى پڕۆژەکەى کردووە بە بڕى ٢ ملیۆن دۆلارى ئەمریکە لەماوەى دوو ساڵدا.\nئامانجى سۆمەریون بریتییە لە ناساندنى پارێزگاى زیقار وەک شوێنێکى گەشتیارى.\nپێشینەى کارەکانى پڕۆژەکە بریتین لە پارێزگاریکردن لە ژێرخانى گەشتیارى لە ناوچەى ئور و زۆنگاوەکان و بنیاتنانى تواناى کەسى و ڕەخساندنى هەلى کار، بەتایبەتى لە نێو لاوان و ئافرەتاندا.


پۆستەری "سینەمای سەعادەت" لە فیستیڤاڵی جیهانی فەجر پەردەی لەسەر لادرا\nبڵاوكراوەتەوە لە پێنج شەممە, 13 نیسان 2017 08:26\nمەنسوور جیهانی ـ پۆستەری بەشی "سینەمای سەعادەت" واتە بەشی "پێشبڕکێی نێودەوڵەتی" لە فیستیڤاڵی جیهانی فیلمی فەجر پەردەی لەسەر لادرا.\nخه‌سارناسیی که‌لێنه چاندییه‌کان و ئاسایشی نه‌ته‌وه‌یی له سینه‌ما و ته‌له‌ڤزیۆنی ئێراندا\nبڵاوكراوەتەوە لە پێنج شەممە, 13 نیسان 2017 08:12\nده‌رفه‌تم بده‌نێ ئه‌وه‌ی ڕاستییه به زمانیدا بێنم و بیڵێم."شۆپنهاوه‌ر"\nڕاستی نه‌ک له گوتراودا به‌ڵکو له نه‌گوتراوه‌کاندایه. "فرۆید"\nپه‌یڤی وه‌رگێڕ: دوابه‌دوای سه‌رکه‌وتنی شۆڕشی گه‌لانی ئێران و دروستبوونی که‌شوبایه‌کی ئازاد بۆ خوێندن و خوێندنه‌وه، کۆمه‌ڵگه‌ی کوردی له باری زانستییه‌وه ته‌کانێکی به خۆوه بینی و به سه‌دان گه‌نجی خوێنده‌واری کورد ڕێیان که‌وته نێو باڵاترین ناوه‌نده‌کانی خوێندن له ئێراندا. گه‌لێک ساڵان دواتر هه‌ر ئه‌م جیل و نه‌وه وشیاره هه‌ر یه‌که و له بوار و سووچێکه‌وه که‌وته خزمه‌تکردنی ڕووبه‌ری فه‌رهه‌نگیی گه‌له‌که‌ی. "جه‌لال شه‌فیعی" ،یه‌ک له‌و ڕۆڵه گه‌لپه‌روه‌رانه‌ی کورده که هه‌ر له هه‌مان ده‌سپێک و سه‌ره‌تاوه ڕۆحی نیشتمانپه‌روه‌ری هاوڕێی هه‌موو سات و کاته‌کانی ژین و ته‌مه‌نی بووه و پاش کۆتایی هێنان به خوێندنه‌که‌ی له به‌شی یاسا و زانسته سیاسییه‌کانی زانستگه‌ی تاراندا، خامه و قه‌ڵه‌مه‌که‌ی خستۆته خزمه‌ت گوێزتنه‌وه‌ی وشیاریی جڤاکیی بۆ کۆمه‌ڵگه‌که‌ی و له ڕێی سه‌دان وتاری به‌پێزی زانستییه‌وه ڕۆشنایی به بواری چاندیی کۆمه‌ڵگه‌ی کوردی به‌خشیوه. ئه‌وه‌ی ده‌خرێته به‌ر دیده‌ی خوێنه‌ر، خوێندنه‌وه‌یه‌کی کۆمه‌ڵناسانه و ده‌روونناسانه بۆ ئارێشه‌یه‌کی نێو کۆمه‌ڵگه‌ی ئێرانه و په‌رده له‌سه‌ر زۆر ڕاستیی تاڵ و هه‌ژێنه‌ر به‌رانبه‌ر نه‌ته‌وه‌کانی ئێران هه‌ڵده‌داته‌وه. بۆ وتن ده‌شێت "جه‌لال شه‌فیعی"، ساڵی 1972 (1351ی هه‌تاویی)له باژاڕی "نۆتشه"ی سه‌ر به شاری پاوه‌ی ڕۆژهه‌ڵاتی کوردستان له دایک بووه و مامۆستای پێشووی سیاسه‌ت له زانستگه‌ی "ڕازی"ی کرماشان و زانکۆی "سلێمانی" و هه‌روه‌ها توێژه‌ری باڵا بۆ پرسه‌کانی خۆرهه‌ڵاتی ناوینه.\nئه‌وه‌ی له‌م ماوه‌یه‌دا له بن کارتێکه‌ریی به‌رنامه‌ی ئیره‌ج ته‌هماسب له که‌ناڵی فه‌رمییه‌وه که‌شوبایه‌کی ئاڵۆزی به‌سه‌ر کۆمه‌ڵگه‌دا زاڵ کردووه و بریندارکردنی هه‌ست و نه‌ستی به‌شێکی کۆمه‌ڵگه‌ی لێ که‌وتۆته‌وه، له ڕاستیدا زاده‌ی هه‌مان شێواز و مێکانیزمی خه‌وشداره که ئیشاره‌تی پێدرا، به‌ڵام ڕه‌هه‌ند و لایه‌نه جۆربه‌جۆره‌کانی ئه‌م پرسه بۆ خۆ سه‌لمێنه‌ری ئه‌و ڕاستییه تاڵه‌ن که بوونی "که‌لێنی فه‌رهه‌نگی له لایه‌ک و هه‌ستیاربوونی پرسی کیان و پاراستنی یه‌کڕیزیی فه‌رهه‌نگیی و جڤاکیی ئێمه له ئالییه‌کی دیکه‌وه‌یه" که هه‌ر چه‌شنه که‌مته‌رخه‌می له هه‌مبه‌ر ئه‌م پرسه هه‌ستیاره‌دا بویه‌رێکی هه‌ره تاڵ و هه‌ژێنه‌ری له شوێن ده‌بێت که ئه‌ویش له‌رزۆکیی ئاسایشی نه‌ته‌وه‌ییه.\n1 . جێکه‌وتنی گوتاری ناوه‌ند-په‌راوێز له فه‌رهه‌نگی ئێمه‌دا.\nیه‌که‌م- بڵاوبوونه‌وه و جێکه‌وتنی سووکایه‌تیکردن به جه‌ماوه‌ری خودان ڕێز و خاوه‌ن هزری ئازه‌ریی و تورکزمانی ئێران که بێگومان پێوه‌ندی به توانای باڵای بزاڤه جڤاکیی و سیاسییه‌کانی سه‌رده‌می مه‌شروته‌وه له ته‌ورێزدا هه‌یه و ده‌سته‌ڵات و سیسته‌می زاڵ بۆ تێکدانی پێگه‌ی ئه‌و بزاڤانه که‌وتۆته بێ ڕێزیکردن به تورکان و بڵاوکردنه‌وه‌ی نوکته‌ی سووک و چرووک له سه‌ر ئه‌وان و درێژه و به‌رده‌وامیی ئه‌م ڕه‌وته له کۆمه‌ڵگه‌ی ئه‌مڕۆی ئێمه‌دا هێما بۆ به‌رده‌وامیی هه‌مان بنه‌مای ناوه‌ند-په‌راوێز له ئێرانی نهادایه.\nدووه‌م- له سیسته‌می کارگێڕیی و دانی مز و مووچه و هه‌ژێنه‌رتر له‌مه‌یش له ڕه‌وتی پلاندانانی گشتیی ئێران له نێو خودی په‌رله‌مان و کابینه‌ی ده‌وڵه‌تدا ده‌سته‌واژه‌یه‌ک ده‌کار دێت له بن ناوونیشانی (ناوچه‌ی دواکه‌وتوو) که گه‌لێک جێی هه‌ڵوێسته‌له‌سه‌رکردنه و له ڕاستیدا بوونی ئه‌مجۆره ناوچانه گوازرشت له زاڵبوونی هه‌مان بنه‌مای هه‌ژێنه‌ری ناوه‌ند-په‌راوێز ، له کۆمه‌ڵگه‌دا ده‌کات که بێ سێ و دوو ئه‌م چه‌شنه که‌لێنه له‌سه‌ر فه‌رهه‌نگ و ڕوانگه و بۆچوونی به‌رانبه‌ر له نێوان ناوه‌ندنشین و په‌راوێزنشیندا کاریگه‌ریه‌تی خۆی بووه و ده‌شبێت.\n2. ڕوانینی ئاوێته به بێ ڕێزیی میدیای فه‌رمی به‌رانبه‌ر به نه‌ته‌وه‌کان\nهه‌موو ئه‌وانه‌ی ته‌مه‌نێکیان تێپه‌ڕاندووه بێگومان هه‌ندێک درامای ته‌له‌ڤزیۆنیی و فیلمی سینه‌مایی سێ ده‌یه‌ی ڕابردوویان له بیره که چلۆن سووک و سانا ده‌که‌وتنه سووکایه‌تیکردن به چاند و کولتووری خه‌ڵکانێک له‌م وڵاته‌دا و له‌به‌ر هه‌موارنه‌بوونی که‌شوبا بۆ ڕه‌خنه، که‌س فزی لێوه نه‌ده‌هات و ئه‌وه‌ند به‌ره‌وڕووی کاردانه‌وه نه‌ده‌بوونه‌وه. ئه‌وه‌مان وه‌بیر دێته‌وه که له زۆر فیلمدا که چیرۆکی فیلمه‌که ڕووی له کوردستان بوو، ئه‌و ئه‌کته‌ره ژن و پیاوانه‌ی که ده‌وری کوردیان ده‌بینی، چلۆن به شێوه‌یه‌کی به ڕاستی کرێت و ناحه‌ز ده‌خرانه پێش چاوان. ئه‌م پرسه له دوو ڕه‌هه‌نده‌وه خۆی ده‌نواند، یه‌که‌م، ئه‌و جلوبه‌رگه‌ی له‌به‌ریان ده‌کرد هه‌رگیز تۆ له‌وه‌ر کوردێکدا نه‌تبینوه و ئه‌وه‌یان بۆ بینه‌ر و ته‌ماشاوان ده‌گوێزته‌وه که ئه‌مه جلی کوردییه، له ڕاستیدا ئه‌و جلوبه‌رگه‌ی له‌به‌ر ئه‌م ئه‌کته‌رانه ده‌کرا، ناجوان و شپرز و ناحه‌ز بوو؛ پرسێکی دی ئه‌وه‌یه که ئه‌و جۆره ڕه‌نگانه که بۆ ئه‌م جلانه ده‌ستنیشان ده‌کران که به ڕاستی مرۆ پێیان تێک ده‌چوو، بۆ نموونه ئه‌و ئه‌کته‌ره‌ی که ده‌وری پیاوێکی کوردی ده‌بینی، جله‌کانی زۆر شپرز و ناجوان و ناحه‌ز له‌به‌ر ده‌کرد و ڕه‌نگی ئه‌وتۆی ده‌کار ده‌هێنا که له هیچ کوێی کوردستاندا وێنه‌ی نه‌بینراوه که پیاوێکی کورد به‌و شێوازه جلی کوردیی و که‌وا و پانتۆڵ له‌به‌ر بکات ، بۆ نموونه هه‌رگیز تۆ پیاوێکی کوردت به‌رچاو ناکه‌وێت که‌وا و پانتۆڵێک به ڕه‌نگی سوور یان زه‌رد له‌به‌ر بکات و لایه‌نه‌که‌ی دی سووکایه‌تیکردنی به کوردان له‌م جۆره دراما و فیلمه سینه‌ماییانه‌دا به‌م چه‌شنه بوو که به شێوه‌زارێکی زۆر گاڵته‌جاڕییانه و بێتام به فارسی قسه‌یان ده‌کرد که ده‌ره‌نجامی ده‌روونناسانه‌ی ئه‌م چه‌شنه وێنانه، تێکدان و ڕووخاندن و له‌که‌دارکردنی شکۆ و شوناسی چاندیی کوردان بوو تا به‌وێ به تایبه‌ت جیلی ته‌مه‌ن خوارتر له فه‌رهه‌نگ و شوناس و زمانی زگماکی هه‌ڵده‌هات و هه‌ستی نه‌فره‌ت و بێزاربوون به‌رانبه‌ر شوناس و چاندی خۆی لا چێ ده‌بوو و ئه‌مه له ڕاستیدا زه‌برێکی له قه‌ره‌بوونه‌هاتووی فه‌رهه‌نگی بۆ سینه‌ما و ته‌له‌ڤزیۆن و کولتووری ئه‌م وڵاته‌یه. له هه‌مان پێوه‌ندییدا و بۆ وه‌بیرهێنانه‌وه‌ی هه‌مان ڕوانگه و دید و ڕوانینی سووک و نه‌وی له میدیای فه‌رمیدا ته‌نیا گێڕانه‌وه و ئیشاره‌تدان به سێکانسێکی گاڵته‌جاڕییانه و ئاوێته‌ی سووکایه‌تی درامای ته‌نزی "باخچه‌که‌ی مزه‌فه‌ر"که گه‌لێک ساڵ پێش ئێستا له که‌ناڵێکی ڕادیۆ ته‌له‌ڤزیۆنی ئێرانه‌وه بڵاو ده‌بووه‌وه، به‌سه و، ئه‌ویش ئه‌وه‌یه که ئه‌کته‌ری سه‌ره‌کیی دراماکه ده‌وری "لوڕ"ێک ده‌بینێت که گوێدرێژه‌که‌ی سواری پاسێک کردووه و ده‌یبات بۆ شار که بینینی ئه‌م دیمه‌نه بۆ بینه‌ر و ته‌ماشاوانێکی که‌م ته‌مه‌ن، هه‌موو به‌ها و بایه‌خێک له‌و پیاوه وه‌رده‌گرێته‌وه که ئه‌و جۆره جلوبه‌رگه‌ی له‌وه‌ر کردووه.\n3. که‌مته‌رخه‌می به‌رانبه‌ر پرسه ده‌روونناسانه و فه‌رهه‌نگییه‌کان و پرۆسه‌ی چێکردنی میلله‌ت لای به‌ڕێوه‌به‌رانی فه‌رهه‌نگیی ئێران\nله ڕاستیدا دروستبوونی کیانێک و به میلله‌تبوونی نه‌ته‌وه‌یه‌ک ده‌ره‌نجامی وردبینیی و ئه‌قڵانییه‌تێکه که به‌ڕێوه‌به‌رانی ئه‌و وڵاته و جه‌ماوه‌ره‌که‌ی پلان و به‌رنامه‌ی بۆ داده‌ڕێژن، له بواری سیاسه‌تی به‌راوردکارییدا که‌سانی وه‌ک "ئالمۆند"( گابرییل ئه‌ی. ئالمۆند: زانای بواری زانسته سیاسییه‌کان، ساڵی 1911 له دایک بووه و ساڵی 2002ی کۆچی دوایی کردووه. وه‌رگێڕ)و "ڤێربا"(سیدنی ڤێربا: زانستوه‌ر و بلیمه‌تی بواری زانسته سیاسییه‌کان که ساڵی 1932 له نیۆیۆرک له دایک بووه و به سیمایه‌کی پێشڕه‌وی بواری...) ئاوڕیان له‌م پرسه داوه‌ته‌وه و، له‌م بواره‌دا چوار کارکرد بۆ ده‌وڵه‌ت داده‌نێن که یه‌کیان، کارکردی هێماکانه که مه‌به‌ست له‌م پرسه، ڕێزنان له هێما و پاژه چاندییه‌کانی کۆمه‌ڵگه‌یه به‌ڵام له‌به‌ر هۆ و هه‌گه‌ری جۆربه‌جۆر جلوبه‌رگ و زمان و شێوه‌زاری خه‌ڵکانی په‌راوێزنشین له ئێرانی دوێنێ و ئه‌مڕۆدا هه‌ندێکجار له به‌رنامه‌کانی ته‌له‌ڤزیۆن و سینه‌مادا گاڵته و سووکایه‌تی پێده‌کرێت.\n4. ناکارابوونی به‌ڕێوه‌به‌رایه‌تی فه‌رهه‌نگیی ئێران بۆ تێپه‌ڕاندنی ناهاوکێشه‌ی خودیی-ئه‌ویدی.\n5. سووکایه‌تی فه‌رهه‌نگی واته له‌رزۆکبوونی ئاسایشی نه‌ته‌وه‌یی\nکه‌س شک له کاریگه‌ربوونی پێوه‌ر و بنه‌ما چاندییه‌کان وه‌ک پاڵنه‌ر و یه‌ک له کۆڵه‌که سه‌ره‌کییه‌کانی زۆر شۆڕشی سیاسی ناکات و، بگره زۆر جاریش هۆکاری فره له ئاڵۆزییه‌کانی کۆمه‌ڵایه‌تیی و سیاسی هه‌ر له جۆره کرده‌یه‌کی ئاوێته‌ی سووکایه‌تی به کولتوور و فه‌رهه‌نگێکه‌وه سه‌رچاوه ده‌گرێت، له ماوه‌ی ساڵانی ڕابردوودا یه‌ک له هۆکاره سه‌ره‌کییه‌کانی ئاڵۆزییه کۆمه‌ڵایه‌تیی و سیاسییه‌کانی ئه‌مریکا، سووکایه‌تیکردن به ڕه‌شپێستان له لایه‌ن پۆلیس یان هه‌ندێک ده‌زگه و ڕێکخراو و... بووه، هه‌روه‌ها له ماوه‌ی ساڵانی ڕابردوودا زۆر سه‌رهه‌ڵدانی سه‌رشه‌قام له فه‌ره‌نسا له‌به‌ر سووکایه‌تی و بێ ڕێزیکردن به موسڵمانانی به‌ڕه‌گه‌ز ئه‌فریقایی له‌و وڵاته‌دا بووه و ته‌نانه‌ت به‌رهه‌ستتر له‌م نموونانه، له مێژووی سیاسیی ئێران دا هۆکاری سه‌ره‌کی دوو بویه‌ری هه‌ره گه‌وره‌ی سه‌د ساڵی ڕابردوو ده‌گه‌ڕێته‌وه بۆ ئاکاری چه‌وتی دژه فه‌رهه‌نگی، له شۆڕشی مه‌شروته‌دا بێ ڕێزی به‌رانبه‌ر به‌ها ئایینییه‌کانی کۆمه‌ڵگه که له باڵوێزخانه‌ی به‌لژیک ڕووی دا و به دوای ئه‌وه‌یشدا سووکایه‌تیکردن به گۆڕستانی موسڵمانان له ڕه‌وتی چێکردنی بینای بانک و هه‌روه‌ها بێ ڕێزیکران به بازرگانانی ڕدێن چه‌رمووی تاران و ئازار و ئه‌شکه‌نجه و لێدانیان، به‌ستێنی بۆ ته‌قینه‌وه‌ی کۆمه‌ڵایه‌تی خۆش کرد و هه‌روه‌ها بڵاوبوونه‌وه‌ی وتاره به‌ناوبانگه‌که‌ی "ئه‌حمه‌د ڕه‌شیدیی موتڵه‌ق" له به‌فرانباری 1356ی هه‌تاوی(1976)له ڕۆژنامه‌ی "ئیتلاعات" دا که په‌لاماری کردبووه سه‌ر زانایانی ئایینی و به‌شێک له به‌ها فه‌رهه‌نگییه‌کانی کۆمه‌ڵگه ، بواری بۆ په‌ره‌سه‌ندنی ئاڵۆزیی سیاسی خۆش کرد که له کۆتاییشدا شۆڕشی 1357ی هه‌تاوی(1979)لێ که‌وته‌وه.\n26 ک یەکەم 2016\nبڵاوكراوەتەوە لە دوو شەممە, 26 کانونی یەکەم 2016 05:20\nپۆستەری بەشی "ڕوانگەی شەرق" لە فیستیڤاڵی جیهانی فەجر پەردەی لەسەر لادرا\nبڵاوكراوەتەوە لە یەک شەممە, 09 نیسان 2017 22:00\nمەنسوور جیهانی ـ پۆستەری بەشی "ڕوانگەی شەرق" واتە سینەمای ئاسیا و وڵاتانی ئیسلامی لە فیستیڤاڵی جیهانی فیلمی فەجر پەردەی لەسەر لادرا.\nئەمساڵ لە بەشی "جیلوەگاە شەرق" واتە "ڕوانگەی شەرق" (سینەمای ئاسیا و وڵاتانی ئیسلامی) لە میانەی سی و پێنجەمین خولی\nبڵاوكراوەتەوە لە دوو شەممە, 26 کانونی یەکەم 2016 05:15\nکورتە فیلمی "باخەکەی باوکم" لە نووسین و دەرهێنانی "شوان عەتووف" لە فیستیڤاڵی نێودەوڵەتی کورتە فیلمی "کەنەدا" خەڵاتکرا.\n140 فیلم لە 58 وڵاتی جیهان لە فیستیڤاڵی جیهانی فەجر بەشداریی دەکەن\n07 نیسان 2017\nبڵاوكراوەتەوە لە هەینی, 07 نیسان 2017 20:07\nمەنسوور جیهانی ـ 140 کورتە فیلم و فیلمی بڵیندی سینەمایی لە 58 وڵاتی جیهان لە سی و پێنجەمین خولی فیستیڤاڵی جیهانی فیلمی فەجر بەشداریی دەکەن.\nئەمساڵ 58 وڵاتی جیهان بە فیلمەکانیان لە سی و پێنجەمین خولی فیستیڤاڵی\n09 ک یەکەم 2016\nبڵاوكراوەتەوە لە هەینی, 09 کانونی یەکەم 2016 06:54\nسارا فەرەح بەشداری لەدرامایەك دەكات\n03 نیسان 2017\nبڵاوكراوەتەوە لە دوو شەممە, 03 نیسان 2017 22:03\nکچە گۆرانی بێژی سوری سارا فەرەح ، لە تازەترین کاری هونەرییدا، بەشداری لە لە درامایەک دەکات بەناوی " قناديل العشاق "\nئەو درامایە کە ئێستا لە قۆناغی وێنە گرتندایە، لە نوسینی نوسەری سوری " خلدون قتلان " و دەرهێنانی "سيف الدين سبيعي " ، و\nبڵاوكراوەتەوە لە هەینی, 09 کانونی یەکەم 2016 06:48\nمەنسوور جیهانی / یۆتۆبۆری ـ سینەماکارانی شارە جۆراوجۆرەکانی کوردستان، لە سێیەمین خولی فیستیڤاڵی فیلمی کوردی "یۆتۆبۆری" لە وڵاتی سوید رێزیان لێگیرا.\nپووستەری بەشی بازاڕی فیلمی فیستیڤاڵی جیهانی فەجر پەردەی لەسەر لادرا\nبڵاوكراوەتەوە لە دوو شەممە, 27 ئازار 2017 08:22\nپووستەری بەشی بیستەمین خولی "بازاڕی نێودەوڵەتی فیلم" لە سی و پێنجەمین خولی فیستیڤاڵی جیهانی فیلمی فەجر لە شاری تاران پەردەی لەسەر لادرا.\n29 ت دووەم 2016\nبڵاوكراوەتەوە لە سێ شەممە, 29 تشرینی دووەم 2016 21:01\nبڵاوكراوەتەوە لە یەک شەممە, 12 ئازار 2017 12:43\nلە فیستیڤاڵی کورتە فیلمی تاران رێز لە سینەماکاری کورد هووشەنگ میرزایی گیرا\n22 ت دووەم 2016\nبڵاوكراوەتەوە لە سێ شەممە, 22 تشرینی دووەم 2016 19:54\nتاران ٢٢ نۆڤەمبەر (ZNA) ـ لە سی و سێیەمین خولی فیستیڤاڵی نێودەوڵەتی کورتە فیلمی تاران لە وڵاتی ئێران رێز لە سینەماکاری کورد "هووشەنگ میرزایی" گیرا.\nجەنگۆ و مەنگۆ لە پێشانگای هاوبەشی هونەرمەندان لە دوسلدۆرف\nبڵاوكراوەتەوە لە هەینی, 17 شوبات 2017 08:20\nکورتە فیلمی ئەنیمەیشنی کوردی لە لایەن ڕافد جەڕاح لە گەورەترین پێشانگای مۆزەخانەی کونست پاڵاست لە پێشانگاێکی هاوبەشی هونەرمەندانی هونەری شێوەکاری لە پایتەختی ووڵاتی نۆرد ڕاین ڤێست فاڵنی ئەڵمانی شاری دووسلدۆرف نمایش دەکرێت لە 19.02.2017 تا 12.03.2017 هاتن بۆ هەموانە،\nبە بەشداریی بەرهەمی سینەماکارانی کورد فیستیڤاڵی کورتە فیلمی تاران بەڕێوەدەچێت\nبڵاوكراوەتەوە لە یەک شەممە, 20 تشرینی دووەم 2016 03:43\nمەنسوور جیهانی ـ بە نمایشی بەرهەمی سینەماکارانی کورد و 41 وڵاتی جیهان سی و سێیەمین خولی فیستیڤاڵی نێودەوڵەتی کورتە فیلمی تاران بەڕێوەدەچێت.\nشارۆمەندی و پاسپۆڕتی ئەمەریکا لە لایەن دەوڵەتی ئەم وڵاتەوە بە شانازییەوە بە بەهمەن قوبادی دەبەخشرێت\n30 ک دووەم 2017\nبڵاوكراوەتەوە لە دوو شەممە, 30 کانونی دووەم 2017 08:39\nلەسەر بانگهێشتی دەوڵەتی ئەمەریکا، پاسپۆڕتی ئەم وڵاتەوە بە شانازییەوە وەکوو شارۆمەندێکی ئەمەریکی کە جێی شانازییە بە سینەماکاری ناوداری کورد "بەهمەن" قوبادی" دەبەخشرێت.\n23 ت یەکەم 2016\nبڵاوكراوەتەوە لە یەک شەممە, 23 تشرینی یەکەم 2016 10:57\nسینەماکاری ناوداری کورد "شوان عەتووف" چوار کورتە فیلم و هەروەها دوو فیلمی درێژی سینەمایی بەرهەم دەهێنێت.\nپاش وەرگرتنی خەڵاتی باشترین سیناریۆ لە یەکەمین خولی فیستیفاڵی نێودەوڵەتی فیلمی "سلێمانی" و دوای ئەوەی وەکوو ئیگۆی\n23 ک دووەم 2017\nبڵاوكراوەتەوە لە دوو شەممە, 23 کانونی دووەم 2017 08:53\n10 ت یەکەم 2016\nبڵاوكراوەتەوە لە دوو شەممە, 10 تشرینی یەکەم 2016 20:46\n31 ک یەکەم 2016\nبڵاوكراوەتەوە لە شەممە, 31 کانونی یەکەم 2016 14:37\nتاران ٢٨ دیسەمبەر (ZNA) ـ "بەھمەن قوبادی" پرۆژەی نوێی بە ناوی "منداڵانی ھەتاو" پێشکهش به منداڵانی کورد له شوێنه جۆراوجۆرهکانی کوردستان کرد.\n30 ئەیلول 2016\nبڵاوكراوەتەوە لە هەینی, 30 ئەیلول 2016 19:23\nپەڕەى 4 لەکۆى 32 پەڕەدا


کوردیپێدیا - ساڵی 2017، 500 هەزار نەخۆش سەردانی نەخۆشخانەی رزگاریی هەولێریان کردووە\n📊 ساڵی 2017، 500 هەزار نەخۆش سەردانی نەخۆشخانەی رزگاریی هەولێریان کردووە | پۆل: ئامار و راپرسی | زمانی بابەت: 🏳 کوردیی ناوەڕاست\nساڵی 2017، 500 هەزار نەخۆش سەردانی نەخۆشخانەی رزگاریی هەولێریان کردووە\nبەڕێوەبەری نەخۆشخانەی رزگاری فێرکاری لە هەولێرهەولێر رایدەگەیێنێت ئەمساڵ زیاتر لە 500 هەزار کەس سەردانی راوێژکارییەکانی نەخۆشخانەی رزگارییان کردووە، لەنێویاندا 30 هەزار کەس خەوێندراون و زیاتر لە 23 هەزار نەشتەرگەری ئەنجامدراون.\nبەڕێوەبەری نەخۆشخانەی رزگاری فێرکاری ئاماری سەرجەم کارەکانی ئەمساڵیان رادەگەیێنێت،\nد. شاخەوان دزەیی، بەڕێوەبەری نەخۆشخانەکە بە رووداوی گوت ئەمساڵ ژمارەیەکی زۆری نەخۆش سەردانی نەخۆشخانەی رزگارییان کردووە، روونیدەکاتەوە دوای کردنەوەی بەشی نەشتەرگەری نیمچە تایبەت لە ئێواران، ئەمساڵ زیاتر لە پێنج هەزار و 500 نەشتەرگەرییان ئەنجامداون.\nبەڕێوەبەری نەخۆشخانەی رزگاری فێرکاری سوپاسی پزیشکان و کارمەندانی تەندروستی و ئیداری نەخۆشخانەکە دەکات و دەڵێت جێبەجێکردنی کارەکان و پێشکەشکردنی خزمەتگوزارییەکان، پەیوەستە بە ماندووبوونی ئەوان.\nئەمانە سەرجەم ئامارەکانی نەخۆشخانەی رزگاری فێرکاریین:\n532250 سەردانی راوێژکارییەکان\n31269 نەخۆشیی خەوتوو\n23552 کۆی گشتی نەشتەرگەری ئەنجامدراو\n5649 کۆی گشتی نەشتەرگەری نیمچە تایبەت\n32650 پشکنینی تیشک\n4232 پشکنینی CT\n14321 پشکنینی MRI\n1623 هاڕینی بەردی گورچیلە\n9625 ئیکۆی دڵ\n725 پێنۆڕی قوڕگ\n2361 پێنۆڕی گەدە ناضور\n1580 پێنۆڕی کۆڵۆن\n426 پێنۆڕی سییەکان\n22366 سەردانکەری چارەسەری سرووشتی\n826563 پشکنینی تاقیگەیی ناوخۆ\n916233 پشکنینی تاقیگەیی دەرەکی\n1742796 کۆی گشتی پشکنینەکانی تاقیگە\n16526 نەخۆشیی چارەسەری کیمیایی\n13564 هێڵکاری گوێ\n1125 لەیزەری چاو\n1956 لەدایکبوونی منداڵ\n8962 پشکنینی تەواوکاری چاو\n#هەولێر | #18-12-2017 |\n➕ ئەم بابەتە لەلایەن: (مانو بەرزنجی)ەوە لە: Dec 18 2017 4:41PM تۆمارکراوە


Gooligan بناسە، ئەو ڤایرۆسەی کە تووشی زیاتر لە یەک ملیۆن مۆبایلی ئەندرۆید بوو! – کەی ئای تی ئێن\nئەپ و نەرمەکاڵا 10, كانونی یه‌كه‌م 2016\nلە ماوەی ڕابردوودا کۆمەڵێک لە هاککەر و شارەزایانی بواری دەرخستنی ئەمنی هەڵسان بە هێرشکردنە سەر بەکارهێنەرانی ئەو مۆبایلانەی کە بە سیستەمی ئەندرۆید کار دەکەن، لە ئەنجامیشدا گرووپەکە توانیان ڕێچکەی چوونە ژوورەوە بشکێنن و بچنە نێو بوخچە و داتاکانی زیاتر لە یەک ملیۆن مۆبایل، ئەو ڕێچکەیەش بە “Gooligan” ناونرا.\nلە نێو ئەو ملیۆن مۆبایلەش کە تووشی ڕووبەرووبوونەوەی ئەو ڤایرۆسە بوون، زیاتر لە ١٣ هەزاریان بە تەواوی سەرجەم بوخچە و زانیارییەکانیان ئاشکرا بوو و کەوتە ژێر دەستی ئەو کۆمەڵە هاککەرە، دوای ئەوەش، گوگڵ بە خێرایی دەستی کرد بە هەوڵدان بۆ داخستنی سەرجەم ڕێگاکانی گەیشتنی ئەو ڤایرۆسە بە مۆبایلەکان، لە هەوڵەکەشیدا تا ڕادەیەک سەرکەوتوو بوو.\nلە کاتێکدا ئەگەر ئەم ڤایرۆسە بتوانێت بگات بە ڕێچکەکانی چوونەژووەرەوەی مۆبایلەکە، ئەوا دەتوانێت پێناسەکانی (authentication tokens) بۆ خۆی ببات، ئەمە جگە لەوەی کە دەتوانێت بگات بە بەشی Gmail و زانیاری و هەژمارەکانی مۆبایلەکە. لەم بارەیەوە، یەکێک لە لێکۆڵەرانی کۆمپانیای (Check Point) لە لێدوانێکدا ئەوەی ڕاگەیاند کە ئامانجی ئەم ڤایرۆسە بردن و ئاشکرا کردنی زانیارییە کەسییەکانی بەکارهێنەران نییە، بەڵکو تەنها دەیەوێت چەند ئەپێک دابەزێنێتە سەر مۆبایلەکە بۆ پیشاندانی ڕێکلام، لە بەرامبەردا تیمەکە بڕێک پارە وەردەگرن کە دەگاتە نزیکەی ٣٢٠ هەزار دۆلاری ئەمریکی.\n-چۆن مۆبایلەکە تووشی ئەم ڤایرۆسە دەبێت؟\nبۆ تووشبوونی هەر مۆبایلێک کە بە سیستەمی ئەندرۆید کاربکات، ئەوا تیمی هاککەران چەندەها ڕێگا تاقیدەکەنەوە، سەرەکیترین ڕێگاش بریتییە لە دابەزاندنی ئەپێک، جا دەکرێت ئەپەکە لە ڕێگای کۆگای گوگڵ پلەی-ەوە تەشەنە بکات و بڵاو ببێتەوە، بەهۆی ئەمەشەوە زۆرێک لە بەکارهێنەران بەو تەڵەیەوە دەکەون، هەروەها دەکرێت ئەپەکە لە ڕێگای لینکێکەوە دابەزێت.\n-چۆنیەتی کارکردنی ڤایرۆسەکە\nدوای ئەوەی ڤایرۆسەکە دەگات بە مۆبایلەکە، دەست دەکرێت بە کۆکردنەوەی زانیارییە کەسییەکان و دابەزاندنی چەند ئامرازێک بە شێوەیەکی خۆکارانە بۆ ئەوەی مۆبایلەکە چەند کەلێنێکی کراوەی هەبێت و بگات بە دەسەڵاتێکی فراوانتر (Root)، دوای ئەوانەش، ڤایرۆسەکە دەتوانێت زۆر بە ئاسانی کۆنتڕۆڵی داتاکانی مۆبایلەکە بکات و بگات بە زانیارییەکان، لە هەمووشی گرنگتر بۆ ڤایرۆسەکە گەیشتنە بە ئیمەیڵی مۆبایلەکە.\nبۆ ئەوەی دڵنیابیتەوە کە هەژماری ئیمەیڵەکەت تووشی ئەم ڤایرۆسە نەبووە، سەردانی ئەم بەستەرە بکە بۆ پشکنینی ئیمەیڵەکەت.\n– ئەو ئەپانە چین کە تووشی ئەم ڤایرۆسە بوون؟\nهەروەکو ئاماژەمان پێدا، گرنگترین ڕێگا بۆ گەیشتنی ئەم ڤایرۆسە بە مۆبایلەکان بریتییە لە دابەزاندنی ئەپەکان. هەر لە ماوەی ئەم پڕۆسەیەدا، چەندەها ئەپ تووشی ئەم ڤایرۆسە بوون، بەمەش، هەر بەکارهێنەرێک ئەو ئەپانەی دابەزاندبووایە ئەوا مۆبایلەکەی تووشی ڤایرۆسەکە دەبوو.\nلەبەر ئەمەش، گوگڵ چەندەها ئەپی سڕییەوە و چاودێرییەکی توندتری داناوە لەسەر سێرڤەری ئەپەکان. زۆربەی ئەو ئەپانەی کە تووشی ئەم ڤایرۆسە بوون، بریتی بوون لە ئەپی نافەرمی کە لە دەرەوەی کۆگاکەوە دابەزێنراون لەلایەن بەکارهێنەرەوە، یاخود ئەو ئەپانەی کە یارمەتی خێراکردنی مۆبایل و هێڵی ئینتەرنێت دەدەن.\nگرنگترین ئەو ئەپانەی کە تووشی ئەم ڤایرۆسە بوون بریتیین لە: (Talking Tom 3 ،Perfect Cleaner، WiFi Enhancer Html5 Games، memory booster، Clear، Battery Monitor، Memory Booster، Wifi Master).\nئامۆژگاری سەرجەم بەکارهێنەران دەکەین کە بە هەموو شێوەیەک دووربکەونەوە لەو ئەپانەی کە لە کۆگای گوگڵ پلەی نین و لە بەستەرە دەرەکییەکان دادەبەزێنرێن، ئەو ئەپانەی کە بانگەشە بۆ هاککردنی هێڵی ئینتەرنێت دەکەن، بەشێک لەو ئەپانەی کە یارمەتی خێراکردنی مۆبایل دەدەن، تەنها ئەو ئەپانە دابەزێنن کە لە ناوچەی ئەمریکی گوگڵ پلەی هەن، چونکە ئەوان زیاتر پارێزراوترن.\nسەرچاوە: عالم التقنیە\nتاگەکان ئەپڵیکەیشن ئەندرۆید مۆبایل هەواڵ هۆشمەند


سەبارەت بە هۆێ و پێشبینیەکان لە بارەی ئەو خۆپێشاندانانەوە، نووسەر و رۆژنامەوان سەلام عەبدوڵا لە هەڤپەیڤینێکدا لەگەڵ بەشی کوردی دەنگی ئەمەریکا دەلێت" لە تەواوی کوردستان، لە زۆربەی شارەکان هەوڵی ئەوە دەدرێت سبەی نارەزایەتی دەرببرێت دژ بەو سیاسەتە کە ژیانی خەڵکی خستوەتە مەترسیەوە، ئەم خۆپێشاندانە لە راستیدا دژ بە بانکی نێۆنەتەوەیی و کۆمپانیاکانی نەوت و گازە، چوونکە بە هەردووکیانەوە سیاسەتێکی نیولیبرال لە کوردستان سەپاندووە، کە پاکێجێکە ( دەستە بەندیەک) بریتیە لە چەند خاڵێک، هەموو جێبەجێ کراوە، وەک تاڵانکردنی کەرتی تاێبەت، سیاسەتی (تقشف) دەست گرتنەوە لە خەرجیەکان، دانەمەزراندن، چوونە سەرەوەی باج، ئازادی سەرمایەگوزاری، هەموو ئەم خاڵانە دەستە بەندیەکە دژ بە خەلکی کوردستان، حکومەتی هەرێمی کوردستان وەک نائیب عەریفێک(نائب عریف) ئیش ئەکا بۆ بانکی نێۆنەتەوەی و کۆمپانیاکانی نەوت".\nکاک سەلام هەر وەها دەڵێت" هیوادارم سبەی کرێکارانی کوردستان و جۆتیارەکانی ئەو ناوچانە کە نەوت و گازی تێدا بەرهەم دەهێنرێت، ئەوان بێنە مەیدان، چوونکە چارەنووسی تەواوی نارەزایەتیەکان بە نارەزایەتی ئەوان و داخوازیەکانی ئەوانەوە گرێدراوە".\nکاک سەلام دەشڵێت" گەندەڵی کاربەدەستانی هەرێم بەشێکە لەو سیاسەتە نیولیبرالیزمە کە وەک نائیب عەریفێک فەرمانەکانی بانکی نێۆنەتەوەیی و کۆمپانیاکانی نەوت و گاز جێبەجێ ئەکەن".


فۆڕمی تۆمارکردنی بابەت | 29-01-2018\n$رۆژهەڵاتی کوردستان$ - پاش تێپەڕبوونی نزیک بە سێ مانگ بە سەر بوومەلەرزەکەی پارێزگای #کرماشان# لە ڕۆژهەڵاتی کوردستان، هێشتا هیچ خزمەتگوزارییەکی ئەوتۆی لێقەوماوان نەکراوە و ئەو هاوڵاتیانە لە چادرەکان دا دەژین و سەرما زیاتر لە هەمیشە هەڕەشە لە ژیانیان دەکات. - گروپی شاخەوانیی چلچەمە، چوونە سەر لوتکەی چیای ئارێز کە کەوتووەتە باشوری شاری #سنە#وە و بە بەدەستەوە گرتنی پانکارد، هێرشی سوپای تورکیان بۆ سەر عەفرین شەرمەزارکرد. - دوو زیندانی کورد خەڵکی شاری #ورمێ# لە زیندانی ناوەندیی ئەو شارە لە سێدارە دران. شوناسی ئەو دوو هاووڵاتییە کوردە بە ناوەکانیمێهران بهشاد و فەرهاد ئالیا خەڵکی شاری ورمێ ڕاگەیەندراوە. ئەو دوو زیندانییە کوردە بە تۆمەتیکوشتنی بە ئەنقەس لە لایەن دەزگای قەزایی حکوومەتی ئێرانەوە بە قیساس مەحکووم و ئێعدام کران. $باشووری کوردستان$ - کاتژمێر 3:30ی سەرلەبەیانی ئەمڕۆ دوو فڕۆکەی جەنگی دەوڵەتی تورک گوندەکانی شارەدێ-ی #زەلان#-ی ناوچەی #شارباژێڕ#-یان بۆردوومان کرد. بۆردوومانەکە جگە لە زیان گەیاندن بە ڕەز و باخی هاوڵاتیان، هیچ زیانێکی گیانیی نەبووە. - لەچوارچێوەی پشتیوانییەکانی بۆ کانتۆنی عەفرین لە بەرامبەر پەلامارەکانی دەوڵەتی تورک، لە شاری #سلێمانی# بە هەزاران کەس ڕژانە سەر شەقام و دەستیان بە خۆپیشاندان کرد. - سەرجەم فراکسیۆنە کوردییەکان بایکۆتی کۆبوونەوەی پەرلەمانی عێراقیان کرد. بایکۆتکردنی ئه و کۆبوونەوەیە لەلایەن فراکسیۆنە کوردییەکانەوە بە هۆی ئەوە بوو کە سەرۆکایەتی پەرلەمان پرسی تاوتوێکردنی پڕۆژەیاسای بودجەی خستە خشەی کاری دانیشتنەکەوە کەپێشتر تیایدا نەبوو. - ئەمڕۆ و دوای راگەیاندن و ئامادەکاری تەواو، فیرقەی 20ی سوپای عیراقی لە شاری #کەرکوک# بەرەو موسڵ جوڵەیان پێکرا و لە بری ئەوان هێزەکانی پۆلیسی فیدڕاڵی شوێنەکانیانیان پڕکردەوە. - هەریەک لە #تەڤگەری ئازادیی کۆمەڵگەی کوردستان# و جوڵانەوەی #نەوەی نوێ# و بەرەی دیموکراسی گەل، بۆ بەشداریکردن لە هەڵبژاردنەکانی هەرێمی کوردستان و عێراق هاوپەیمانێتییەکی نوێیان ڕاگەیاند. - حکومەتی عێراق بڕیاری خەرجکردنی 250 ملیار دیناری بۆ #مووچە#ی فەرمانبەرانی هەرێمی کوردستان دەرکرد، سەرچاوەیەکیش لە وەزارەتی دارایی دەڵێت بڕێک پارە گەیشتووە. - گردبوونەوەیەکی ناڕەزایی لەلایەن پەرلەمانتار و چالاکانی چوار پارچەی کوردستان لەبەردەم بارەگای نەتەوەیەکگرتووەکان لە #هەولێر# رێکخرا و بەیاننامەیەکی ناڕەزایی خوێندرایەوە. $رۆژئاوای کوردستان$ - بۆ رۆژی 10یەم، #عەفرین# رووبەڕووی هێرشی دڕندانەی تورک دەبێتەوە و هێشتا هەر خۆڕاگرە. - سوپای تورک دەستیکرد بە تۆپبارانکردنی ناوچەکانی دەوروبەری جندرێس و گوندی حەمامی سەربەو شارە، لە کانتۆنی عەفرین. - بەڕێوبەرایەتیی نەخۆشخانەی ئاڤرینی عەفرین ڕایگەیاند، کە گومان هەیە سوپای تورک ئەو چەکانەی لەلایەن نەتەوە یەکگرتووەکانەوە قەدەغەکراون لە دژی هاوڵاتیانی مەدەنی بەکار بێنێت. - شەڕڤانان، تانکێکی دیکەی سوپای تورکیان لە شارۆچکەی شێراوای سەر بە عەفرین تێکشکاند. $دەرەوەی کوردستان$ - کۆنگرەی نیشتمانی سووریا ئەمڕۆ لە سۆچی، رووسیا دەستپێدەکات و دوو رۆژ بەردەوام دەبێت، رووسیا ئامادەکارییەکی بێوێنەی بۆ کۆنگرەکە کردووە و رایگەیاند نامەی بانگهێشتکردن بۆ زیاتر لە 1600 کەس نێردراوە. #پەیەدە# و ئەنەکەسە بەشداری ناکەن.


ژیان | ڕاپۆرتی تایبەت | مانۆڕه‌كانی ئه‌ردۆگان له نێوان ئیسرائیل و فه‌ڵه‌ستینیه‌كاندا\nمانۆڕه‌كانی ئه‌ردۆگان له نێوان ئیسرائیل و فه‌ڵه‌ستینیه‌كاندا\n2021-07-13 | 145 جار خوێندراوەتەوە\nئه‌ردۆغان به‌رده‌وام له ململانێی نێوان فه‌ڵه‌ستینیه‌كان و ئیسرائیل دا خه‌ریكی مانۆڕی سیاسی خۆیه‌تی و چی له به‌رژه‌وه‌ندی خۆیدا بێت (نه‌ك فه‌ڵه‌ستین و كێشه‌كه‌ی) ئه‌وه ئه‌نجام ده‌دات\nهه‌رچه‌نده له‌كۆتا جه‌نگی نێوان بزوتنه‌وه‌ی حه‌ماسی ئیسلامی و ئیسرائیل دا به‌رپرسانی تورك و نزیك له ئه‌ردۆغان لێدوان و بڵاوكراوه‌ی توندیان هه‌بوو، به‌ڵام چاودێرانی سیاسی پێیان وایه دیوه ڕاسته‌قینه و فه‌رمیه‌كه‌ی توركیا نیه‌و ته‌نها بۆ خۆڵكردنه چاوی خه‌ڵك و به‌لاڕێدابردنی شه‌قامی عه‌ره‌بی و موسڵمانان بووه‌و هیچی تر.\nله‌باره‌ی په‌یوه‌ندییه‌كانی نێوان توركیا و ئیسرائیله‌وه ئه‌ردۆغان ده‌ڵێت: په‌یوه‌ندییه‌كانمان بایه‌خ و گرنگی گه‌وره‌ی هه‌یه و ڕه‌نگدانه‌وه‌شی ده‌بێت له‌سه‌ر رۆژهه‌ڵاتی ناوه‌ڕاست و جه‌ختیشی كردووه‌ته‌وه به‌م نزیكانه هه‌نگاوی جدی ده‌نێن له باشتركردنی په‌یوه‌ندییه‌كانی نێوان هه‌ردوو وڵات.\nرۆژی دووشه‌ممه‌ی ڕابودوش له په‌یوه‌ندییه‌كی ته‌له‌فۆنیدا سه‌رۆكی توركیا له‌گه‌ڵ هاوتا ئیسرائیلییه‌كه‌ی –ئیسحاق هرتسوك- ئه‌م بابه‌ته جه‌ختی كراوه‌ته سه‌ر، به پێی هه‌واڵێكی ئاژانسی ئه‌نادۆڵ سه‌رۆكی توركیاش ئه‌م بابه‌ته‌ی له هه‌ژماری خۆی له تۆڕی توێته‌ر بڵاوكردووه‌ته‌وه.\nهه‌روه‌ها باسی له‌وه‌ش كردووه كه كۆمه‌ڵگه‌ی نێوده‌وڵه‌تی ڕێككه‌وتن و سازشی هه‌میشه‌یی نێوان ئه‌و دوو وڵاته‌ی ده‌وێت له‌سایه‌ی بڕیاره‌كانی نه‌ته‌وه یه‌كگرتووه‌كاندا\nهه‌ر له‌و په‌یوه‌ندییه ته‌له‌فۆنییه‌دا ئه‌ردۆغان جه‌ختی له‌سه‌ر ئه‌وه كردووه‌ته‌وه هه‌ردوو وڵاتی ئیسرائیل و توركیا توانایه‌كی گه‌وره‌یان هه‌یه له بواره‌كانی گه‌شت و گوزار، وزه و ته‌كنۆلۆژیادا\nنوسینگه‌ی هرتسوك باسی له‌وه كردووه هه‌ردوو سه‌رۆك به گرنگییه‌وه باسیان له‌په‌یوه‌ندییه‌كانی نێوان هه‌ردوو وڵات كردووه‌و بۆ چاره‌سه‌ری كێشه‌كانی فه‌ڵه‌ستینیش ده‌بێت په‌یوه‌ندی نێوان ئیسرائیل و توركیا به‌هێز و به‌رده‌وام بێت.\nهه‌رچه‌نده له ساڵی 2010 ه‌وه په‌یوه‌ندییه‌كانی نێوان هه‌ردوو وڵات ته‌نگه‌ژه‌ی تێكه‌وتووه له‌دوای ئه‌وه‌ی كه‌شتیه‌كی هاوكاری و بارهه‌ڵگری توركی بۆ حه‌ماس له ده‌ریای مه‌ڕمه‌ڕه كه‌وته به‌رهێرشی ئیسرائیلیه‌كان و چه‌ندین توركی سه‌ر كه‌شتیه‌كه گیانیان له‌ده‌ستدا.\nله‌سه‌رده‌می سه‌رۆكایه‌تی بنیامین ناتانیاهۆدا به‌هۆی لێدوانه تونده‌كانی ئه‌ردۆگانه‌وه ساردی كه‌وتوه‌ته نێوانیان و به‌رزونزمی هه‌ڵوێستی به‌رپرسانی تورك هێنده‌ی تر دۆخه‌كه‌ی ئاڵۆزكردبوو، سه‌ره‌ڕای هه‌موو ئه‌و كێشانه‌ی نێوانیان به‌ڵام په‌یوه‌ندییه ئابورییه‌كانی نێوان هه‌ردوو وڵات بۆ یه‌ك چركه نه‌وه‌ستاوه و كێشه‌ی تێنه‌كه‌وتووه.\nقه‌باره‌ی بازرگانی نێوان توركیاو ئیسرائیل له ئێستادا 6.5 ملیار دۆلاره ئه‌وه له كاتێكدا له‌و كاته‌ی كه پارته‌كه‌ی ئه‌ردۆگان له ساڵی 2002 هاتووه‌ته ده‌سه‌ڵاتی توركیا ته‌نها 1.4 ملیار بووه، ئه‌وه‌ش ئاماژه‌ی پێش كه‌وتنی زۆری په‌یوه‌ندییه ئابورییه‌كانی نێوان هه‌ردوو وڵات نیشان ده‌دات.\nله هه‌مان كاتدا ئه‌ردۆگان هه‌فته‌ی ڕابوردوو چاوی كه‌وتووه به مه‌حموود عه‌باس سه‌رۆكی فه‌ڵه‌ستین –ئه‌بومازن- و پشتیوانی توركیای بۆ ده‌وڵه‌تی فه‌ڵه‌ستین دووپاتكردووه‌ته‌وه .


کەجەکە: با ئەو هێزانەی بوونەتەهۆی ئاڵۆزیی لە زینی وەرتێ بگەڕێنەوە شوێنی خۆیان – کوردی – RojNews.News\nکەجەکە: با ئەو هێزانەی بوونەتەهۆی ئاڵۆزیی لە زینی وەرتێ بگەڕێنەوە شوێنی خۆیان\n17/04/2020 - 11:23:09 pm\nسێشەممە, 14 أبر 2020 – 15:52 ڕۆژنیوز-ناوەندی هەواڵەکان\nلە ڕاگەیەندراوەکەدا هاتووە”ئێمە لە لە ڕۆژانی سەرەتاوە سەرنجمان لەسەر ئەو دۆخە مەترسیدارەیە، کە لە ناوچەکە هەیە، لەگەڵ خەڵکی ناوچەکە قسەمانکردووە، گەلەکەمان دەستنیشانیان کرد، کە ئەو دۆخە مەترسیدارەی دروستکراوە لە بەرژەوەندیی کورداندا نییە و ئەوان ئەو دۆخەیان ناوێت، ئەگەر ئەوە ڕووبدات بە دڵی دەوڵەتی تورکە، هەموو هێزە کوردییەکانیش دەبێت ئاگادارای ئەمە بن”.\nئەوەش هاتووە”ئێمە ئەو هەستیارییەی گەلەکەمان بۆ ڕای گشتیی بەش دەکەین، بانگەوازیی لە تەواوی گەلەکەمان لە باشور، بەشە هەستیارەکەی کۆمەڵگا، ڕۆشنبیر، نووسەر و هونەرمەند دەکەین، کە بۆ ئەوەی ڕێگە لەمە بگیرێت، بکەونە جوڵە، چونکە ئەگەر دیسان کوردان لەگەڵ یەک بکەونە شەڕ، تەنیا بە سودی دووژمنانی کورد و دەوڵەتی تورک و ئاکەپە یە”.\nلە کۆتایی ڕاگەیەندراوەکەی کەجەکەدا بانگەوازیی لە هەموو ئەو هێزانە کراوە، کەبوونەتە هۆی دروستبوونی ئاڵۆزیی، بگەڕێنەوە شوێنەکانی خۆیان.\nهەولێر، كارگەیەكی دروستكرنی ماسك و پێداویستی پزیشكی كرایەوە


ناس كورد ئەگەرەکانی دانەوەی پاشەکەوتی مووچەی فەرمانبەران بڵاودەکاتەوە\n2019.03.09 - 16:32\nسەرۆكی سەنتەری زانیاری و لێکۆڵینەوەی ستراتیژی كوردستان بەرمەبنای ئەو لێكتێگەیشتنەی لەنێوان حكومەتی هەرێم‌و بەغدا لەئارادایە، پێشبینی ئەوە دەكات حكومەتی نوێی هەرێمی كوردستان هەر لەمساڵدا دوو مووچەی پاشەكەوتكراوی فەرمانبەران خەرج بكات.\nئاراس خۆشناو سەرۆكی سەنتەری زانیاری‌و لێكۆڵیتنەوەی ستراتیژی كوردستان، تایبەت بە ناس كورد-ی راگەیاند "لەدوای بڕیاری لابردنی پاشەكەوتی مووچە بەگشتی چاوەڕواندەكرێت بوژانەوەیەكی باشتر روو لەهەرێمی كوردستان بكات، چونكە ئەو بڕە پارەیەی دەكەوێتە بازاڕ كاریگەری خۆی دەبێت".\nوتیشی "بەگشتی لەئێستا بەدواوە مانگانە 130 ملیۆن دۆلاری دیكە دەخرێتە بازاڕەوە، كە ئەمە لەرووی بازاڕ‌و ئابوورییەوە ئەگەر 130 ملیۆن دۆلار بخرێتە بازاڕەوە ئەوا دەتوانرێت نزیكەی پێنج هەزار هەلی كاری پێ دروست بكرێت".\nروونیشیكردەوە "لەڕووی دەروونیشەوە هۆكارێكە بۆ ئەوەی كە ئاماژەیەكە بۆ ئەوەی بۆ لەمەولا دۆخی ئابوری خەڵكی كوردستان باش دەبێت‌و ئەوەش بازاڕ دەخاتەوە بەر جموجۆڵ".\nلەبارەی ئەو بڕە پاشەكەوتەی كە لەمووچەی فەرمانبەران بڕدراوە، ئاراس خۆشناو وتی "من پێم باشە ئەو هەوڵانەی حكومەتی هەرێمی كوردستان باسی دەكات لەگەڵ بەغدا بەردەوام بێت‌و پێشبینی دەكەم هەر لە 2019دا‌و لەگەڵ دەستبەكاربوونی كابینەی نوێی حكومەتی هەرێمی كوردستان بەشێك لەو قەرزانەی مووچەخۆران كەلەلای حكومەتە بدرێتەوە‌و رەنگە مانگێك یان دوو مانگی پاشەكەوت بۆ فەرمانبەران بگەڕێنرێتەوە‌و خەرج بكرێت".\nوتیشی "بابەتی بەهەژماركردنی بانكی بڕە پاشەكەوتی مووچەی فەرمانبەرانی كوردستان دەمێكە ئێمە پێشنیارمان كردووە بۆ حكومەت، چونكە پاشەكەوتی مووچەی فەرمانبەران بریتییە لەمافێكی دارایی‌و یاسایی موكتەسەب‌و نە دەگۆڕێت‌و نە كۆن دەبێت‌و نە ئیلغا دەبێتەوە‌و مافێكی فەرمانبەرانە لەسەر حكومەتی كوردستان جا ئەم حكومەتە بێت یان حكومەتێكی تر بێت بۆیە هەر دەبێت بدرێتەوە".\nخۆشناو روونیكردەوە "باشترین شت بەلای ئێمەوە ئەوەیە كە هەژمارێكی بانكی بۆ فەرمانبەران بكرێتەوە‌و فەرمانبەر لەرێگەی هەژمارەكەوە قەرزەكانی حكومەتی پێ بداتەوە لەنموونەی پێشینەكان‌و خزمەتگوزارییەكان".\nکاردانەوەی تۆڕە کۆمەڵایەتییەکان دوای بڕیاری لابردنی پاشەکەوت\n2019.03.10 - 11:37


"فرۆشتنی نەوت دەستووری نییە" - تۆڕی میدیایی خەڵک\nئەندامێكی پەڕلەمانی عێراق ڕایدەگەیەنێت حكومەتی هەرێم لە فرۆشتنی نەوت دەستووری نییە و هەركاتێك ببرێتە دادگا دەیدۆڕێنێت.\nموسەننا ئەمین ئەندامی پەرلەمانی عێراق بە(خەڵك)ی ڕاگەیاند،\nهەردوو حكومەتی هەرێم دەیانەوێ خۆیان بدزنەوە لە بەرپرسارێتیان بەرامەبەر بە خەڵك، هەرێم بۆ چەترێكی یاسایی دەگەڕێت كە لە سایەیدا نەوت بفرۆشێت و عێراق گێچەڵی بۆ دروست نەكات، داهات تەخشان و پەخشان بكات و نەوت هەڕاج بكات هەر وەك ئێستا.\nئاماژەی بەوەشكرد، لەڕاپۆرتە نێودەوڵەتییەكاندا دیلۆیت دەڵێت %71 داهاتی نەوتی هەرێم ناچێتە باخەڵی حكومەتی هەرێمەوە %29 دەچێت، ئەمەش بەشی خەڵك ناكات و كێشە دروست دەكات، ژیانی خەڵك بەئەو جۆرەی ئێستا بەردەوام دەبێت، ئەمە قابیلی قبوڵ نییە، هەڵوێستی جددی دەوێت.\nوتیشی: ناكرێ خەڵك برسی بكرێت بەناوی سەربەخۆیی فرۆشتنی نەوتەوە، لەكاتێكدا ئەو داهاتە بەشی خەڵك ناكات و ڕێگایەكی دیكە هەیە پەنای بۆببرێت، ئەویش حكومەتی عیراقە.\nئاماژەی بەوەشكرد، لەدەستووری عێراقدا هاتووە كە دەبێت هەردوو حكومەتی هەرێم و عێراق پێكەوە نەوت بفرۆشن ، حكومەتی هەرێم نەیكردووە، بۆیە ئەمە دەیسەلمێنێت كە كارەكەی وەك پێویست دەستووری نییە، هەركاتێك ئەم بابەتە ببرێتە دادگای ناوەندی، حكومەتی هەرێم دەیدۆڕێنێت.\nباڵیۆزی ئەمریكا‌و سەرۆك وەزیران كۆبوونەوە\n04 مارس 2021 12.45 pm\nخەڵك-ئارام سەردار وەزارەتی شارەوانی و گەشتوگوزاری حكومەتی هەرێم، ڕێنمایی تایبەتی بەستن و خوێندنەوەی پێوەری ئاوی…


ده‌بێ سه‌ره‌تا بتوانیت كه قسه و باس له‌جنسدا بكه‌یت، ئه‌مه‌یه كه زۆربه‌ی هاوسه‌ره‌كان قفڵیان داوه . زۆر كه‌س پێی گرانه كه له‌م ده‌رگایه بدات ، ئه‌گه‌ر باسی سێكسیشی كردبێت ئه‌وا نێگه‌تیڤانه بووه، چونكه زوو ده‌رگاكه‌ی داخستووه. بۆ نموونه له‌وانه‌یه ئه‌وه‌ی كه زۆر حه‌زی لێده‌كه‌یت ماچكردن بێت له‌كاتی پێشگه‌مه‌دا ... (ده‌زانی كه تۆ قه‌ت منت به تێری، یان به ته‌واوی ماچ نه‌كردووه، ئه‌وه‌ی كه ده‌یڵێم هه‌وه‌س و حه‌زی سێكسی نیه، به‌ڵكو ره‌خنه‌گرتنه)، راستییه‌كه ئاوا باشه كه سه‌ره‌تا كاتێكی زۆر باش بۆ ماچكردن ته‌رخان بكه‌یت به‌ر له گوڕبردن بۆ جووتبوون .\nزیره‌كی و كارامه‌یی لێره‌دایه كه تۆ بزانی چ حه‌ز و ئاره‌زوویه‌ك له پشت په‌رده‌ی ره‌خنه‌گرتنه‌كه‌دا خۆی حه‌شارداوه، یان له پشت په‌رده‌ی هه‌ر جۆره ره‌خنه‌گرتنێكی تر، یان بابه‌تێكی تردا . زۆر جار به به‌كارهێنانی وشه‌ی وه‌كو ) وا باشتره Rather than ( یان ) له جیاتی Instead of ( په‌یوه‌ندی سێكسی پته‌وتر ده‌بێ.\nپاش ئه‌وه‌ی كه حه‌زی جنسسیت پۆزه‌تیڤانه ده‌رخست ( روونت كرده‌وه، یان پیشانت دا، یان گوتت ... ) ئه‌وا هاوسه‌ره‌كه‌ت پاڵپشتی له‌م حه‌زه سێكسییه‌ت ده‌كات و به گوێره‌ی ئه‌مه‌وه ره‌فتار ده‌كات ، به دووباره‌كردنه‌وه‌ی هه‌مان حه‌ز، نه‌ك به گۆڕین و مونتاجكردنی، تۆش راستیكه‌ره‌وه تاكو به‌رانبه‌ره‌كه‌ت به ته‌واوی پێی ئاشنا ده‌بێت، پاشان سوپاسی هاوسه‌ركه‌ت بكه بۆ ئه‌وه‌ی كه گوێڕایه‌ڵت بووه و پێشی بڵێ: كه ئه‌گه‌ر ئه‌ویش به هه‌مان شێوه حه‌زی هه‌بوو، یان حه‌زێكی سێكسی تری لا دروستبوو ئه‌وا تۆ ئاماده‌یت كه ئه‌وپه‌ڕی یارمه‌تی بده‌یت و چی پێویست ده‌كات ئه‌نجامی بده‌یت، جا ئه‌ویش به ( ئا) یان به ( نا) وه‌ڵامت ده‌داته‌وه، یان به ره‌فتار رازی ده‌بێت (به‌بێ دركاندنی وشه‌ی به‌ڵێ) یان هه‌ر كه قه‌ناعه‌تی هێنا ئه‌وسا . به‌م ته‌كنیكه ئاشنابوونه ده‌گوترێ ئاوێنه‌كردن Mirroring .\nله‌وانه‌یه كه سه‌د له سه‌د و هه‌موو جارێك نه‌گه‌یته ئه‌وه‌ی كه ده‌ته‌وێت، به‌ڵام ده‌رفه‌تی باشترت ده‌بێت هه‌ر كاتێك كه بتوانیت ره‌خنه‌كانت به داواكاری بگۆڕیته‌وه و گرنـگی بده‌یت به به‌خشین و وه‌رگرتن له هاوسه‌ره‌كه‌ت . پتر له‌مه‌ش، ئه‌و ستایله‌ی هاوبه‌شكرنه ئاستێكی قووڵتری خۆشه‌ویستی ده‌خوڵقێنێ، ئه‌مه‌ش واته چێژێكی سێكسی گه‌وره‌تر و چڕتر .\nپاش په‌یداكردنی لێكگه‌یشتن، یان لێـكحاڵیبوون، كاتی ئه‌وه دێت كه رێككه‌وتن رێكبخه‌یته‌وه وه‌كو مامه‌ڵه بۆ سامانی جنسسی (Sexual Wealth)، گرنگیش ئه‌وه‌یه كه تۆ چۆن كارده‌كه‌یت له‌سه‌ر ئه‌م ئاشنایی و له‌یه‌گكگه‌یشتنه‌دا. ماندووبوون و بارگرانی ژیانی رۆژانه‌ت زۆر جار ده‌بێته هۆكار كه به‌رزترین و باشترین هه‌وه‌سی جنسسیت ژێر گڵ بنێت . بۆ سه‌ركه‌وتنی ئه‌م مامه‌ڵه‌یه، ده‌بێ بتوانیت كه له ئاستێكی نزمی هه‌وه‌سی جنسیدا ده‌ست پێبكه‌یت، هه‌ر وه‌كو چۆنیه‌تی ده‌ستپێكردن به وه‌رزش، كه هه‌موو جارێك ناته‌وێ ئه‌نجامی بده‌یت، به‌ڵام هه‌ر كه ئه‌نجامتدا ده‌بینیت كه پێی دڵخۆش ده‌بیت . ئێمه هه‌موو كاتێك هه‌ر له ( مه‌زاجێكی ) باشدا نابین !\nلا یتوفر وصف للصوره.\n75 جار بینراوه


کوردیپێدیا - لە شەش مانگدا دەست بەسەر 92 کیلۆگرام ماددەی هۆشبەردا گیراوە\n📊 لە شەش مانگدا دەست بەسەر 92 کیلۆگرام ماددەی هۆشبەردا گیراوە | پۆل: ئامار و راپرسی | زمانی بابەت: 🏳 کوردیی ناوەڕاست\nلە شەش مانگدا دەست بەسەر 92 کیلۆگرام ماددەی هۆشبەردا گیراوە\nلە شەش مانگدا 92 کیلۆگرام ماددەی هۆشبەری جۆری تریاک و حەشیش دەستیبەسەردا گیراوە و زۆربەیان قاچاخچیی بوون و ماددەی هۆشبەریان لە ئێرانئێرانەوە ئاودیوی هەرێمی کوردستانکوردستان کردووە.\nئەو تۆمەتبارانە ئێستا لە زینداندان، ئەوانەی بەکارهێنەرن ماوەی 9 مانگ بۆ ساڵێک زیندانیی دەکرێن، بەڵام لە زینداندا هیچ خولێکی هۆشیارکردنەوە نییە بۆ وازهێنان و ئاشنابوون بە مەترسییەکانی ماددە هۆشبەرەکان.\nبەشێک لەوانەی زیندانیی کراون کچن خەڵکی باشووری کوردستان، رۆژهەڵاتی کوردستان و ناوچەکانی عێراقن و تەمەنیان لە نێوان 25 بۆ 30 ساڵە. قاچاخچییەکانیش زیاتر خەڵکی باشووری کوردستان و ئێرانن، حوکمیان 10 بۆ 15 ساڵ بەندکردنە.\nنەتەوەیەکگرتوەکانی 26ی حوزەیرانی کردووە بۆ رۆژی هوشیارکردنەوەی جیهان لە مەترسی گەورەی ماددەهۆشبەرەکان و هەڵوەشانی کۆمەڵگە.\nبەپێی ئامارەکانی بەڕێوەبەرایەتی نەهێشتنی ماددەی هۆشبەر لە هەرێمی کوردستان لە سەرەتای ساڵی 2019، 651 کەس بەتۆمەتی بەکارهێنان و کڕین و فرۆشتنی ماددەی هۆشبەر دەستگیرکراون و دەستبەسەر 92 کیلۆ ماددەی هۆشبەریشدا گیراوە.\n#ئێران | #کوردستان | #26-06-2019 |\n➕ ئەم بابەتە لەلایەن: (جوان عومەر ئەحمەد)ەوە لە: Jun 27 2019 12:07AM تۆمارکراوە\n👌 ئەم بابەتە لەلایەن: (هاوڕێ باخەوان)ەوە لە: Jun 27 2019 10:37AM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (جوان عومەر ئەحمەد)ەوە لە: Jun 27 2019 10:55AM باشترکراوە